Arduraz jokatzea eskatu dute Santio ez jaietan

Udalak, santio jairik ez dela egongo gogorarazi du, eta ezartzen diren betebeharrak onartu eta errespetatzea eskatu dute. Bestetik, Onddo gazte asanbladak ekintzak antolatu ditu Santio ez jaietarako, eta, hauek ere, neurriak jarraitu eta errespetatzeko ardura eskatu dute euren sare sozialetan.

Udalak zabaldu duen oharrean honela mintzo dira Santio ez jaien inguruan:

"Lehenik eta behin, herritarrei gogorarazi nahi diegu pasa den otsailaren 24an egindako bilkuran, Covid-19aren pandemiaren ondorioz, bigarren urtez, Villabonako Santio Jai Batzordeak 2021eko jai egitaraurik ez prestatzea eta festak bertan behera uztea erabaki zuela aho batez."

Covid-19aren inguruko datuak ere gogoratu dituzte:

"Billabonatar guztiok maite ditugun herriko jaiak bertan behera uztea, erabaki mingarria da dudarik gabe, baina bizi dugun egoerak ez du beste irtenbiderik uzten. Gainera, guztiok dakigu azken asteetan birusaren intzidentzia izugarri handitu dela eta egun asko daramatzagu eremu gorrian. Gaur bertan, Amasa-Villabonan dugun Covid-19aren intzidentzia-tasa metatua 1.030,9koa da, zifra oso kezkagarria, kasu positiboek ez dute etenik eta ospitaleratzeak ere gora doaz."

Erantzukizunari eutsi eta ez erlaxatzeko eskatu du udalak, "nekatuak eta aspertuak" egon arren "txantxetarako" egoera ez dela eta arduraz jokatzeko deia eginez.

Bestetik, Onddo gazte asanbladak ekintzak antolatu ditu, beti ere, ardura eskatuz eta neurriak errespetatzen.

Alde batetik, uztailak 24ean txupinazoa antolatu dute, goizeko 12:00tan Onddo plazan.

Eta bestetik, uztailak 26ean goizeko 11:00tan ur olinpiadak izango dira gaztetxean. Gainera, arratsaldeko 19:00tan herria girotzeko, Distopia elektro txarangaren kontzertua izango da, Errebote plazan edo ikastolan, (eguraldiaren arabera).


Beethovenen heriotzaren balizko kausak argitaratu dituzte, bi menderen ostean

Haren gorreria zerk eragin zuen argitu ez bada ere, ikerketa batek publiko egin du Beethovenen heriotzaren arrazoia arrisku hereditario esanguratsua, B hepatitisa edota alkohol-kontsumoa izan daitezkeela.

Ludwig van Beethoven konpositoreak medikuari eskatu zion, bere heriotzaren ostean, izan zituen osasun arazoak publikoki deskribatzeko, nolabait, mundua berarekin "adiskidetu" zedin. Bi mende baino gehiagoren ondoren, bere nahia bete egin da asteazken honetan Current Biology aldizkarian argitaratu den ikerketa bati esker.

Ikerketa hori egin ahal izateko, musikagilearen DNA erabili dute, bost iletatik lortutakoa, eta horri esker jakin ahal izan dute Beethovenek gaixotasun hepatikoak hartzeko joera zuela, baina ez haren gorreriaren edo arazo gastrointestinalen jatorria. "Ezin dugu behin betiko esan zerk hil zuen Beethoven, baina orain behintzat baieztatu dezakegu arrisku hereditario esanguratsua eta B hepatitisaren birusak eragindako infekzio bat zituela", ondorioztatu du Johannes Krause Max Planck Institutuko kideak.

"Ezagutzen den osasun informazioa kontuan hartuta, litekeena da hiru faktore horiek eragin izana haren heriotza, alkohol-kontsumoak barne, baina etorkizuneko ikerketek zehaztu beharko dute faktore bakoitzaren eragin zehatza", gehitu du Tristan Begg-ek, ikerketaren egile nagusi eta Cambridge unibertsitateko ikertzaileak.

Hala ere, argitu ahal izan dute B hepatitisaren birusak musikaria infektatu zuela hil baino hilabete batzuk lehenago, eta gaixotasun hori larritu egin zela alkoholaren kontsumo erregularragatik eta arrisku genetikoagatik. Beethovenen 'elkarrizketa-liburuetatik' ondoriozta dezakegu haren bizitzako azken hamarkadetako alkohol-kontsumoa oso ohikoa zela, baina zaila da kontsumitutako bolumenak zenbatzea", azaldu du Beggek.

Ikertzaileen harridurarako, deskubritu dute haren Y kromosoma ez datorrela bat egun haren abizena duten eta, erregistro genealogikoen arabera, arbaso komun bat partekatzen duten egungo bost ahaiderekin. Hau da, ikerketak ondorioztatzen duenez, Beethovenen aitak ezkontzaz kanpoko "harreman" bat izan zuen uneren batean.


Azken orduetan 600 atxilotu bolsonarista askatu dituzte, arrazoi humanitarioengatik

Brasilen, ikerketek aurrera jarraitzen duten bitartean, alerta guztiak piztu dira bolsonaristek manifestazio deialdi berriak egin dituztelako, eta segurtasun neurriak indartu dira herrialdea osoan. Bitartean, azken orduetan, atxilotuta zeuden 600 pertsona askatu dituzte arrazoi humanitarioengatik.


"Emozioak ekarri, lasaitasuna eragotzi, eta barrea eta negarra eragin nahi genuen "Unicorn Wars"ekin"

Zinema aretoetara iritsi da "Unicorn Wars" Alberto Vazquezen animaziozko film luzea; gerren aurkako alegia gogor, sendo eta oso indartsua da, eta euskal etxe batek ekoitzi du.

"Heriotza adarbakarrarentzat! Heriotza adarbakarrarentzat! ", kantatzen dute suharki itxuraz maitagarriak diren peluxezko hartzek, Unicorn Wars pelikularen protagonistek; hori da gerren aurkako animaziozko kantu ilun, gupidagabe eta heldu honek (oihu lazgarri honek, esan beharko genuke zehatzago) eskaintzen digun lehen kontrastea. Lan horren atzean, Alberto Vazquez galiziar zinemagilea (Psiconautas) eta Ivan Miñambres bilbotar ekoizlea (Uniko estudioa) daude, eta EITBren parte-hartzea du.

David Trueba zinemagile eta idazlearen esanetan "umeentzako kontakizunetatik helduentzako ipuinetara jauzi egiten duenean berdintzen zaizkio hortzak herrialde bati"; bada, Unicorn Wars bigarren talde horri dagokio. Itxura arinaren azpian (pastel-koloreak eta tonu umoristikoa dira nagusi pelikularen hasieran, baina giroa berehala lerratzen da shakespearetar tragediara), pelikulak ez dio muzin egiten konplexutasunari eta beretzat hartzen du gaiztakeria, fanatismoa eta gorrotoa azaltzeko erronka, munstrokeriaren atzean ezkutatuta errazkeriaz sinplifikatu eta mozorrotu ordez.

Unicorn Warsi buruz hitz egin dugu Ivan Miñambresekin eta Alberto Vazquezekin, zeinak esaten baitu pelikula Apocalypse Nowren, Bambiren eta Bibliaren arteko nahasketa endekatua dela; Hamlet, Platoon, Paths of Glory, Misery, No Man's land, Grave of the Fireflies eta beste asko ere gehitu genitzake, esate baterako. Nolanahi den, ikus ezazue zinemetan: zorrotzaren zorrotzez bat edo baten gorputza durduzatuko du filmak, zalantzarik gabe, baina nago ikusle gehienen gogoa zabalduko duela trukean.

ALBERTO VAZQUEZ, zuzendaria

Unicorn Warsen jatorria Sangre de unicornio 2013ko zure film laburra da. Zerk bultzatu zintuen istorio hori pelikula berrian zabaltzera?

Ideia interesgarria iruditzen zitzaidan, aukerak zabaltzen zizkidana: bi anaia harztxo adarbakarrak ehizatzen aritzen dira, berorien odolari esker edertasunari eusten baitiote.

Batzuetan, beren iruditeria propioa duten unibertso fantastikoekin, mikromunduekin, lanean aritzen naizenez, aztarrika jarraitzeko gogoz gelditzen naiz, baina film laburraren iraupenak behartzen nau trama laburtzera. Ipuin honetan eta nola anaien arteko hala adarbakarrekiko harremanean sakontzen jarraitzeko gogoa nuen. Gainera, film laburra nahiko arrakastatsua izan zen, eta horrek finantzazioa lortzen lagundu zigun.

Denboraren joanak hazten laguntzen die ideiei.

Zer gehitu ahal izan diozu istorioari oraingoan, formatu berriari eta zeure garapenari esker?

Marrazkilari gisa sortu dudan unibertsoa genero belikoarekin eta istorio epiko eta erlijioso batekin nahastea zen asmoa. Beti egin nahi izan dut istorio beliko bat, pertsonaiak infernura jaitsi eta biziraupen istorio bat bizitzea.

Hartzen eta adarbakarren arteko kanpo gerra protagonisten arteko barne gerra batekin nahasten da: amaren maitasuna bereganatu nahi dute, eta horrek familiarteko gatazka bat utziko du agerian.

Horrez gain, kontraktasun eta originaltasun interesgarria ematen dio ipuinen munduarekiko, alde naif eta koloretsuarekiko, kontrasteak. Erlijioak ukitu transzendentala ematen dio, eta istorioa kontakizun mitologikora lerratzen du.

Fanatismoa, traumak eta gorrotoa jorratzen dira filmean, baina sinplekerietatik urrun; hartzek ez bezala, gaiztakeria azaltzen saiatzen da pelikula, ez du mugatzen "piztia basati batek egiten dituen gauzetara". Kostatzen al zaigu onartzea sufrimendua eragiten dutenak pertsona arrunt eta konplexuak direla?

Erlijioa kontrolerako tresna bat da. Ideologia duen gerra bat ideologiarik gabeko bat baino askoz arriskutsuagoa da. Hartzek errelatoa dute, kondaira bat, eta errelatua kontrolatzen duenak kontrolatzen du gerra.

Abiapuntuan fanatismoa eta gatazka politiko-erlijiosoak dituzten gerra guztien jatorri komunari buruz hitz egitea zen asmoa. Eta aldi berean gaiztakeriaren jatorriari buruzko hausnarketa bat ere badago.

Hartzen bizimodua gidatzen duen mistika erlijiosoak ankerkeria funsgabea du ardatz, "zerbaiten kontra" bizi dira. Zergatik hedatzen dira horren erraz horrelako diskurtsoak?

Pelikulak iritzi publikoaren gaineko nagusitasunari buruz hitz egiten du, eta batik bat gorrotoaz: ezezagunaren (adarbakarrak) eta berdinen aurkako gorrotoaz, bullyngaz eta, areago, anaiaren aurkako herraz.

Pelikularen tonuak, testuinguru kromatikoarekin batera, komediatik drama beliko eta psikologiko gordinera egiten du. Nola landu duzu istorioaren aldaketa dramatiko honi laguntzen dion marko bisuala?

Kontrasteen istorio bat da Unicorn Wars. Komedia dirudi, baina istorio tristea da zinez, halako batean beldurrezko istorio izatera igarotzen den drama bat. Pelikularen kontzeptu osoan daude kontrasteak: moñoñoa makurraren aurka, ongia gaizkiaren aurka, gizakia naturaren aurka.

Asmoa zen emozioak ekartzea, lasaitasuna eragoztea, barrea eta negarra eragitea.

Pelikulak ez dio etenik eskaintzen ikusleari. Zelako ikusleengan pentsatu duzu pelikula idazteko orduan, halakorik egin baduzu?

Egia esan, ikusi nahiko nukeen pelikula egiten dut, besterik ez. Ikusleengan pentsatzen dut ondo kontatuta egon dadin nahi dudalako eta entretenitua izan dadin baina elementu artistikoak izanik betiere.

Uste dut pelikula hau fantasiazko eta beldurrezko zinema maite dutenei gustatuko zaiela, baita animaziozkoa eta autore zinema atsegin dutenei ere. Ez da pelikula komertziala, baina uste dut publiko zabala eduki dezakeela.

Zer etorkizun opa diozu filmari, Sitgesetik pasatu eta zinemetan estreinatu eta gero?

Etorkizunik onena. Ikus dadin nahiko nuke, jendeak zinema aretoan berreskuratzea eta filmaren elementu bat gogoratzea: eszena bat, pertsonaia bat edo amaiera.

Gutxiengoentzako pelikulatzat har daiteke agian, helduentzako animazioa baita, baina Japonian, AEBn, Frantzian, Ingalaterran eta ikusiko da. Espero dut bere tokia aurkitzea. Azkenean, gutxiegno askok gehiengoa osatzen dute.

IVÁN MIÑAMBRES (ekoizlea)

Zergatik babestu zenuen Unicorn Wars proiektua?

Alberto Vazquezekin lankidetzan hamar urtez aritu eta gero, gidoia irakurri eta berehala erabateko konfiantza izan nuen ekoizpen berri hau gidatzeko.

Egin behar zen pelikula da Unicorn Wars. Anbiziotsua eta kalitatezkoa den eta helduen gaiak jorratzen dituen animaziozko zinemaren aldeko apustua.

Animazioa ZINEMA dela erakusten duen adibide bat da: zinema, letra larriz. Eta fantasia, besteak beste, gaur-gaurko aferez modu alegorikoan hitz egiteko erabiltzen dela.

Nolakoa izan da hiru etxeren arteko koprodukzioa sortzeko eta gauzatzeko bidea?

Proiektu arriskutsu guztiekin gertatzen den bezala, gauzatzeko prozesua gogorra eta konplexua izan da. Zailena izan da Galizia eta Euskaditik egiteko behar den finantzazioa lortzea.

Behin ekoizpen lanetan hasita, pandemian zehar 250 pertsona koordinatzea ere ez zen lan erraza izan… baina lantaldearekin profesionaltasunari eta kalitate tekniko, artistiko eta humanoari esker, emaitza hasiera batean uste genuen baino are hobea izan da.

Zergatik joan behar du jendeak zinemara pelikula ikustera?

Aurten, oso argi gelditu da bestelako zinema bat egin daitekeela. "Unicorn Wars"ek erakusten du animazioa ez dela atzean gelditu.

Norbaitek esperientzia berdingabe, probokatzailea bizi nahi badu, inor epel uzten ez duena, esango nioke zinema aretoetara joateko urriaren 21era arte.


Gitarra eta zaharberritze ikastaroak egin nahi dituzte Imotzen

Duela zenbait hilabetetik Erason (Imotz) bizi da Josune Ilundain Iribarren artista. Altzariak zaharberritzeko ikasketak ditu eginak, eta ikastaroa antolatu nahi du Imozko eta inguruko herritarrentzat. Beste aldetik, gitarra ikastaroa antolatzekotan ere bada Ilundain. Bietako edozeinetan interesa dutenek josuniii@gmail.com helbidera idatzi dezakete. Elkarrizketa egin diogu Egun Ero saioan.


Navarra Sumak atzera egin eta ez du diru publikoarekin ordainduko hiriburutza gutunaren aldeko propaganda

Iruñeko oposizioak bat egin du Enrique Maiak iragarritako propaganda kanpainaren kontra. Navarra Sumak bere poltsikotik ordaindu beharko du parlamentuko gehiengoaren kontrako hiriburutza gutunaren inguruko komunikazio kanpaina.

Pasa den asteartean Enrique Maia alkateak “Iruña zure hiriburua” etxez etxeko komunikazio kanpaina iragarri zuen Nafarroako Parlamentuaren gehiengoak onartutako tokiko entitateen finantziaziorako legearen kontra. Navarra Sumak kontra egin du, Nafarroako Gobernuarekin talka eginez. Maiak hiriburutza gutunaren galera erabili nahi zuen exekutiboaren kontra egiteko eta zenbait zerbitzu emateari uztearekin mehatxatzeaz gain, propaganda kanpaina ere iragarri zuen.

Adierazpenak entzunda, EH Bilduk, PSNk eta Geroa Baik ekimenak aurkeztu zituzten Udalean, diru publikoarekin ordaindutako kanpaina alderdikoien kontra. Gaur eztabaidatu eta bozkatu da udal batzordean eta gutxiengoan, berriz ere bakardadean geratu da Navarra Suma. Eskuineko koalizioko bozeramaleak, alderdiko diru partidekin ordaindutako kanpaina eginen dutela iragarri du azkenean.


Antxintxika badator

Azaroaren 4an ospatuko da Antxintxika lasterketaren XVII. edizioa. Urtero bezala, Soraluze-Bergara ibilbidea egingo dute korrikalari, patinatzaile eta gurpildun aulki zein hand-bike modalitateko lasterkariek.

Izena online eman daiteke bakarrik, azaroaren 3ra arte, honako formularioa beteta.

Azaroak 4, zapatua, izango da XVII. Antxintxika lasterketa, eta Soraluze-Bergara arteko ibilbidea egingo dute modalitate desberdinetako lasterkariek.

Etxaburuetatik abiatuko dira eta irteera ordu desberdinak izango ditu talde bakoitzak: hand-bike eta gurpil-aukidunak 16:30etan hasiko dira, 16:45etan patinatzaileak eta 17:00etan gainontzeko korrikalariak. Hamar kilometroko lasterketa egingo dute eta bi anoa-puntu izango dituzte ibilbidean zehar: bata 6. kilometroan, helmugan bestea.

Segidan ibilbidearen mapa interaktiboa:

Izen-ematea zabalik

Inskripzioak kirolprobak.com atarian egin daitezke eta 16 euroko kostua dute. Webgunean bertan ere, lasterketa hasi aurretiko Bergara-Soraluze autobusa erreserbatzeko aukera dago, 2 eurotan.

Izena emateko epea azaroaren 3ra arte luzatuko da (lasterketaren bezpera) eta ez da egunean bertako inskribapenik izango. Plazak mugatuak dira: gehienez 500 lasterkarik hartu ahalko dute parte, eta kupoaren erdia bete da jada. Autobusari dagokionez, 30 jarleku geratzen dira libre.

Parte-hartzaile guztiek aurtengo edizioaren kamiseta izango dute opari.

XVII. Antxintxika lasterketan inskribatzeko epea bukatuko da azaroaren 3an (barikua, 22:59etan) edo plazen kupoa betetzean.

Antxintxika Triatloi Taldearekin harremanetan jartzeko idatzi antxintxika@gmail.com helbidera edo deitu 636 51 52 18 telefono zenbakira.


Baztango Udaberriko pilota txapelketaren finalak jokatu dituzte apirilaren 24an

Txaruta elkarteak hogeita hamaikagarren aldiz antolatutako Udaberriko txapelketako finalak apirilaren 24an jokatu dituzte Elizondoko Baztan Udal pilotalekuan eta Iruritako pilotalekuan. Urtarrilaren 29an hasita, 158 bikotek parte hartu dute. Finalen ondotik, Ander Imaz eta Jon Ander Peña pilotari profesionalek banatu zituzten sariak. Txapela eta oroigarriez gain, finaletan aritu ziren pilotari gaztetxoek pilota bana opari izan zuten.

Finaletako emaitzak

Elizondon jokatutako finaletan:

Umeak A kategorian, Bergarako Ander Illarduia eta Inar Olanok 18-4 irabazi zieten Oberenako Oihan Hualde eta Aritza Mauleoni.

Kimuak A kategorian, Malerrekako Mikel Ezkurrak eta Mattin Leizak 18-10 irabazi zieten Ordiziako Xabier Alberdi eta Andoaingo Izei Aierberi.

Haurrak A kategorian, Ataungo Oier Izagirre eta Iñigo Alberdik 18-16 irabazi zieten Zizurko Markel Perez eta Ultzamako Pablo Aldazi.

Kadete A mailan, Ataungo Bingen Beitia eta Aitor Arrillagak 18-16 irabazi zieten Lazkaoko Iker Izagirre eta Amaiurko Arkaitz Goienetxeri.

Gazte mailan, azkenik, Ultzamako Mikel Mikelarena eta Intza Garañok 22-12 irabazi zieten Oiartzungo Oier Zabaleta eta Xabat Olaizi.

Bertze lau finalak Iruritako Aranabia pilotalekuan jokatu zituzten.

Umeak B kategorian, Errekako Beñat Perurena eta Eneko Apeztegiak 18-4 irabazi zieten Iruritako Jokin Ripa eta Aiert Urrutiari.

Kimuak B kategorian, Astigarrahako Urko Ormazabal eta Imanol Anzak 18-4 irabazi zieten Azpeitiko Odei Clavijo eta Iraitz Arsuagari.

Haurrak B kategorian, Barañaingo Adam Gomezek eta Leitzako Egoi Bidart-ek 18-17 irabazi zieten Zizurko Oier Goñi eta Aimar Gomezi.

Kadete B mailan, azkenik, Ataungo Nikolas Contreras eta Harriet Etxabek 18-5 irabazi zieten Oiartzungo Beñat Bertiz eta Axel Lasari.


Epaitegietako administrazioko langileek bertan behera utzi dute greba

Justizia administrazioan greba "etetea" erabaki dute ELA eta LAB sindikatuek, Eusko Jaurlaritzaren aldetik eskaintza "oso interesgarria" jaso ondoren. Proposamena "oso ona" izan arren, auzitegi medikuntzako eta indarkeria epaitegiko langileentzat aurrerapausorik ez duela jasotzen kritikatu dute sindikatuek.

Hego Euskal Herriko justizia administrazioko langileek lanuzteak hasi zituzten apirilaren 17an lan baldintzak Eusko Jaurlaritzaren gainontzeko administraritzatakoekin parekatzeko eskatuz. ELA eta LAB sindikatuek deituta hasi zituzten mobilizazioak, eta joan den astelehenean greba mugagabera jo zuten epaitegietako langileek. Gaur, ordea, greba bertan bertan behera uztea erabaki dute bi euskal sindikatuek, Eusko Jaurlaritzak eskaintza "oso interesgarria" helarazi zielako atzo. Lanuztea "eten" egin dutela azaldu dute sindikatuek, oraindik Jaurlaritzaren eskaintza hitzez bakarrik izan delako.

Jaurlaritzak justizia administrazioko langileei "%13ko soldata igoera" ezartzea proposatu du. Era horretan, Jaurlaritzaren gainontzeko administrazioetako langileen soldataren parekoa izango lukete epaitegietako langileek. Horrez gainera, sektoreak irabazitako beste eskubide batzuei eutsiko liokete langileek. Sindikatuek hutsune bat nabarmendu dute Jaurlaritzak egindako eskaintzan, "auzitegi medikuntzako eta indarkeria epaitegiko langileentzat "aurrerapauso handirik" ez duela jasotzen.

Eskaintzaren berri emateko eta bozkatzeko eguerdian asanbladak egin dituzte langileekin Bilbon, Donostian eta Gasteizen.


Urte arteko KPIa % 0,5 jaitsi da EAEn eta % 1 Nafarroan, urrian

Urtea hasi zenetik, prezioak hiru hamarren jaitsi dira EAEn eta % 1,4, berriz, Nafarroan. Iraileko datuekin alderatuta, ostera, indizeak gora egin du EAEn (% 0,7) eta Nafarroan (% 0,4).

Kontsumorako Prezioen Indizea (KPI) % 0,5 jaitsi da urrian Euskal Autonomia Erkidegoa (EAE) iazko hilabete berarekin alderatuta eta % 1, ostera, Nafarroan.

Urriko datua aintzat hartuta eta pandemia hasi zenetik, Euskal Autonomia Erkidegoak zazpi hilabete daramatza datu negatiboekin. Iraileko datuekin alderatuta, berriz, prezioek % 0,7 egin dute gora.

Espainiako Estatistikako Institutu Nazionalak (INE) ostiral honetan argitaratutako datuen arabera, urte arteko tasa hiru hamarren jaitsi da EAEn, irailean % 0,2 egin baitzuen behera.

EAEn, prezioak hiru hamarren jaitsi dira urteko lehen hamar hilabeteetan.

Datuak lurraldez lurralde aztertuta, Araban eta Gipuzkoan urte arteko tasa –% 0,7koa izan da, eta Bizkaian –% 0,3koa. Urtea hasi zenetik prezioak jaitsi egin dira hiru lurraldeetan: Araban, % 0,6; Bizkaian, % 0,3, eta Gipuzkoan, % 0,3. Irailetik ostera, prezioak garestitu egin dira hiru lurraldeetan: Araban, % 0,8; Bizkaian, % 0,7 eta Gipuzkoan, % 0,7.

Nafarroan, prezioak % 0,4 igo dira iraileko datuekin alderatuta. Urteko lehen hamar hilabeteetan, ostera, prezioak % 1,4 jaitsi dira.

Espainian, prezioek % 0,8 egin dute behera urrian, 2019ko urriarekin alderatuta, irailean baino lau hamarren gehiago argindarraren prezioak behera egin ostean.


"Morian larrialdi egoera aspaldikoa zen"

Suteak Moriako errefuxiatu eremu txikitu zuen. Ondorioz, lehendik bertan egoera penagarrian bizi ziren 13.000 pertsona ezer gabe gelditu ziren. Zaporeak Gobernuz Kanpoko Elkarteak han sukaldea du eta egoera zaurgarrienean dauden errefuxiatuei jatekoa banatzen die. Larrialdizko jaki bilketa antolatu du erakundeak astebururako eta horren berri eman du Moria bertatik bertara ezagutzen duen Femin Artolak.


Lehen hitza euskaraz egin dute

Goizean Bulebarreko karpan hiru mintzodromo saio antolatu dituzte, eta hainbat herritarrek parte hartu dute. Lehenengo hitza euskaraz egiteko elkartu dira mahaien bueltan, ahobiziak eta belarriprestak. Zenbait mintzagai jorratu dituzte, eta horien artetik lehena oztopoen ingurukoa da.

Zein oztopo ditut nik euskara erabiltzeko edo jendeak nirekin erabiltzeko?, izan da aurreneko galdera. Hedabide honek lau emakumeren arteko solasaldiari erreparatu dio. Euskaraz aritzeko oztopo nagusiena lehen hitza euskaraz egitea dela esan du batek. Inguruan euskaldunak izan arren, kosta egiten zaiola aitortu du, baina pixkanaka lortzen hasi dela egoera horri buelta ematen. Antzeko kasua aipatu du beste batek, eta euskaraz aritu nahi duten beste pertsonekin elkartzeak laguntzen diola. Izan ere, mintzagaiaren bigarren galdera da erantzuten saiatu direna: Zer egin dezakegu oztopo horien aurrean? Hitz egitea da irtenbidea, eta, horrela, euskarazko solasaldiari jarraipena eman diote.

Euskaraldiaren hasiera ekitaldiak jarraipena izango du arratsaldean. 18:00etan musika eta dantza emanaldi herrikoia egingo dute Bulebarreko karpan, 19:00etan izango da ekitaldia eta 19:30ean Mugan taldeak kontzertu laburra egingo du.

Hona hemen mintzodromoaren argazki bilduma:


Amaia Horcada: ''Basora lanera joan nintzen batean loreak eskaini zizkidaten''

Amaia Horcada Goñik (Altsasu, 1969) ikasketen zerrenda batean irakurri zuen ondoren pasio bilakatuko zena: baso ingeniaritza teknikoa. Batek baino gehiagok idazkaritzat hartu izan du eta bere lana egiteko "aholkuak" ere eman dizkio.


Alemu Plazaola basauriarra Athletic Clubeko lehen taldearekin entrenatu da

Alemu Plazaola Pereira basauriarra Athletic Clubeko lehen taldearekin entrenatu da. Marcelino Garcia Toral entrenatzaileak deitu zuen otsailaren 8ko entrenamendu saioan parte hartzeko, harrobiko beste lau jokalarirekin batera: Mikel Goti, Unai Naveira, Jon Guruzeta eta Unai Gómez. Momentuz behin bakarrik izan da basauriarra lehen taldearekin entrenatzen.

Plazaola (Basauri, 2005) Athleticeko Gazteak B taldean jokatzen du erdilari bezala. 2017-2018 denboraldian iritsi zen Lezamara, Baskonia Futbol Eskolan ibili ondoren.

Alemu, Athleticen lehen taldearekin entrenatzen; aurrean Yuri Berchiche // Athletic Club


Baditu finalistak Zaporra pilota Memorialak

Atxotegi eta Balerdi bikoteak Eskudero eta Urruzolaren aurka jokatuko du datorren asteartean, hilak 13, Zaporra Memorialaren finalean.

Gailurrera heltzeko azken urratsera heldu da jada Zaporra Memoriala. Pilotazaleek aukera ederra izan dute astero-astero, azken astearte eta ostegunetan, Frontoi Txikira gerturatu eta afizionatuen pilota partidez gozatzeko.

Abuztuaren 1ean jokatu ziren finalaurdenetako bi, eta finalerdietarako txartela eskuratu zuten Murua eta Etxaniz, eta Atxotegi eta Balerdi bikoteek. Hauek, hala, ostegun honetako lehen finalerdia osatu zuten. Atxotegi eta Balerdi gailendu ziren sei tantoko aldearekin: 22 eta 16.

Abuztuaren 6an jokatu ziren beste bi finalaurdenetako partidak. Bertan irabazle ateratzen lehen bikotea Eskudero eta Urruzola izan zen, eta Juaristi eta Esnaola bigarrenak. Hauek ere ostegunean jokatu dute finalerdietako partida, beste finalerdiaren ondoren. Eskudero eta Urruzolak irabazi zuten 22 eta 20, partida estu bezain interesgarrian.

Hala, aurrez esan bezela, finala Atxotegi eta Balerdi bikoteak eta Eskudero eta Urruzola bigarren bikoteak osatuko dute. Datorrean asteartean, abuztuaren 13an, jokatuko da Frontoi Txikin, arratsaldeko 18:00etan. Eguraldi txarra egingo balu, Zinema Pilotalekura mugituko litzateke finala, ordu berean jokatuz.


Elkarretaratzea

Eskualdeko pentsiodunen elkarretaratzea, pentsio duinen alde.


2019-2020 denboraldiari dagokion Batzar Nagusia egin du Mondrak

Denboraldi arraroa izan dela nabarmendu zuten Mondragon taldeko zuzendaritzako kideek atzo egindako Batzar Nagusian.

Lehenengo taldekoek hasiera kaxkarra izan zutela aipatu zuen Xabi Etxebarria presidenteak –10. jardunaldira arte partidu bakarra irabazi zuten– eta "hoberantz" egin zutenean COVID-19aren erruz liga bertan behera gelditu zen.

Hurrengo urtera begira hiru baja izango dituztela nabarmendu zuen presidenteak taldea utzi dutelako: Mikel Gonzalez, Julen Aranbarri eta Gorka Eraña. Hori horrela, bi fitxaketa berri egin dituzte, eta denboraldi honetan preferentean jokatu duten bi jokalari lehenengo taldera igo dituzte.

Aipamen berezia egin zieten Leintz Arizmendiko jokalariei, denboraldi bikain baten ondoren Euskal Ligara igo baitira: "Zoriontzekoa ere Arizmendiko ohorezko kadeteak mailaz igo direla".

Azkenik, eta aurrekontuari dagokionez, iazko aurrekontu berdina adostu dute baina ez dute oraindik ezer lotu, egoera honekin "aldaketak egiteko aukera" izan dezaten.


Kamiñazpiko jaiak, kolokan

Kamiñazpiko jaiak antolatzen dituztenek dei trinko bat zabaldu dute: “Jende berria hurbildu ezean, 2022a izango da jaiak antolatzen ditugun azken urtea”. Jai batzordeko kideek urteak daramatzate jaiak antolatzen. Ardura hori hartu zutenean, jaiak “bertan behera geratzekotan” zeuden, eta beraien lanagaz lortu dute azken urteetan jai politak eta girotsuak antolatzea. Baina horren guztiaren atzean errealitate bat dago, eta nekatuta daudela adierazi dute: “Urtean lauzpabost lagun ibiltzen gara horren guztiaren atzean”.

Hori dela eta, batzar bat antolatu dute eguaztenerako [martxoak 30]. 18:00etan batuko dira Pixape elkartean, eta jaien antolakuntzan aritzeko eta laguntzeko prest dagoen guztiei zabaldu nahi izan diete parte hartzeko gonbidapena: “Jende berria eta ideia berriak behar ditugu”. Egun antolakuntzan daudenak laguntzeko prest daudela adierazi dute, baina erreleboa emateko unea heldu dela.

Eskatzen ari diren errelebo hori ematen ez bada eta jendeak prestutasunik ez badu erakusten, aurtengo jaiak “halan-holan” antolatuko dituzte, baina argi utzi dute “pena handia izango den arren”, aurtengoak izango direla azkenengo Kamiñazpiko jaiak.


Amazonasko oihanean noraezean ibili ziren lau umeen amak lau egun iraun zuen bizirik, istripua izan ondoren

Gainera, telebista publikoak erreskatearen irudiak zabaldu ditu.


Oriotarrak danborradan parte hartzera gonbidatu ditu Udalak

Entseguak ekainaren 22an eta 27an izango dira

San Pedro festak gero eta gertuago daudela-eta danborradan parte hartzeko deia egin die Udalak herritarrei. San Pedro bezperan izango da danborrada, 20:00etan, txupinazoarekin batera. Ondoren, herriko kaleetan barrena ibili eta bukaeran otordu arin bat izango da.

Orain artean egin diren entseguak jendetsuak izan ez direnez, Udalak bigarren deialdia egin die herritarrei eta bide batez, San Pedro festak indartsu eta gogotsu hastera animatu. Bi entsaio egun jarri dituzte: ekainaren 22a, astelehena eta ekainaren 27a astelehena. 20:00etan izango dira biak kultur etxean.


Bitan ihote

Gaur eta bihar inauteriak ospatuko dira.

Ihote ospakizunak aldaketekin heldu dira Irurtzuna, batez ere bihar. Gaur, esaterako, eskolako inauteria segizioa ez da herrian barna ibiliko. Baina arratsaldean, ohikoa denez, herri ihotea ospatuko da, eta kalean izanen dira, atzera ere, Iskidi eta Orritzekoak. Hau da, zanpantzarra, mitologia pertsonaiak eta beste. Bihar, berriz, hiri ihotean ohikoak ziren herri bazkaririk eta mozorro lehiaketarik ez da izanen. Hala ere lagun taldeak mozorrotu eta beraien kabuz bazkaltzera elkartuko dira.

Egitaraua

Otsailak 25, ostirala. Herri ihotea

18:30 Herri inauteria Orritz eta Iskidi taldeekin.

Otsailak 26, larunbata. Hiri ihotea

17:30 Kalejira Galtzagorri txarangarekin, plazatik.

18:30 Asier eta Xabier dj-k, plazan.


Larunbatean ospatuko den XV. Mendiaren Egunaren berri eman digu Inaki Pikabeak

Larunbatean Beran eginen den XV. Mendi egunaren harira, Manttale taldeko Inaki Pikabearekin egoteko aukera izan dugu.


Elkarretaratzea

'Sultana Haya bizirik!' leloarekin elkarretaratzea Tolosaldea Sahararekin elkarteak deituta.


Ezkurdia-Altuna eta Zabaleta-Dario, datorrenerako prest

Asteburuan Buruz Buruko final laurdenetako bigarren jardunaldia jokatuko da. Lehen jardunaldi gogorrak utzi zuena ikusita, beste jardunaldi ikusgarria espero da

Aurreko asteko jipoi fisiko eta mentaletik guztiz osatzeke, asteburuan Buruz Buruko final laurdenetako ligaxkako bigarren jardunaldia jokatuko da.

Rezustak Artola izango du aurkari gaur, ostirala, Oiartzunen, eta larunbatean Labritek Lasoren eta Jakaren arteko lehia hartuko du. Altuna eta Ezkurdia igandean lehiatuko dira Eibarren, eta asteartean, Legazpin, Zabaletak eta Dariok jokatuko dute. Lau partidek ikusmina sortu dute, Altunak eta Martijak jokatuko dutenak bereziki. Arbizuarrari soilik Buruz Buruko txapela falta zaio, eta orain arte Altuna izan da txapel preziatua janztea eragotzi diona. Urrezko puntua dago jokoan, gainontzekoak bezala.

Altuna eta Ezkurdia, gogotsu

Altunak eta Ezkurdiak lehendabiziko partidako jipoiaz oraindik osatzen ari zirela aitortu zuten material aukeraketan. Pozik daude lehen puntua dutelako, baina bigarrena lortu nahi dute, eta “zaila” izango dela aitortu dute. Izan ere, jakitun dira partida irabazten duenak hanka eta erdia izango duela finalerdietan. “Modalitate guztietan arerio nagusiena da Jokin. Ez du oparirik egiten, eta bikain jokatzera behartzen zaitu. Gure arteko partidak oso exigenteak dira, erritmo askokoak, eta beti beraren kontra jokatzeko gogotsu egoten naiz” aipatu zuen Ezkurdiak.

Altunak ere hitz ederrak izan zituen Ezkurdiarendako. “Joseba arerio gogorrenetako bat da; izugarri eskatzen du. Bere kontrako partidetan asko ikasten dut; gehienetan xehetasun txikiengatik erabakitzen dira gure partidak” azaldu zuen.

Zabaleta eta Dario, zuzendu beharrekoak zuzentzera

Zabaleta eta Dario, aldiz, lehen jardunaldia galtzetik datoz. Biak ala biak arerio gogorrak dira. Zabaletak azaldu duenez, irabazteko aukerak izateko “opari gutxiago egin beharko ditut, eskuinarekin gehiago gozatu eta hobetu sakatu”. Dariok aitortu zuenez, “Zabaletaren kontra aukeraren bat izateko oso ongi defendatu beharko dut eta errestoan ongi ibili. Frontisetik oso urrun izango nau, eta bera mugiarazi beharko dut bere jokoa oztopatzeko. Bolea hobetu beharko dut, asko erabili beharko baitut.


Ahitu dira Zetak taldea ikusteko sarrerak

16:00etan jarri dituzte saltzen, eta orduerdi azpitik amaitu dira guztiak. Abenduaren 19an eskainiko du kontzertua Pello Reparazen taldeak.

Abenduaren 19an eskainiko du kontzertua Zetak taldeak Kalera kiroldegia, eta dagoeneko ahitu dira sarrera guztiak. Gaur jarri dituzte salgai, 16:00ak aldera, eta ez dute asko iraun, 15 minutu inguruan erosi baitituzte herritarrek salgai zeuden sarrera guztiak. Pello Reparazen taldeak eskainiko duen kontzertuak, gainera, sarrerak eskuratzeko ilarak ere sortu ditu kultur etxearen kanpokaldean.

Joan den azaroan aurkeztu zuen Orioko Udalak abenduko kultur agenda, eta garbi erakutsi zuen egungo egoeran kulturari "bultzada" ematen jarraitzeko konpromisoa mantendu nahi duela.


Donostialdeko ESIaren krisia «normalizatzeko bidean» dela ziurtatu du Sagarduik

Eusko Legebiltzarrean esan du Osakidetzako eta Donostia ospitaleko zuzendaritza gaur egiten ari den batzarra elkarrizketarako «abiapuntua» dela. Kargugabetzeen arrazoiez argibiderik ez ematea egotzi dio oposizioak.

Aurrez idatzitako gidoitik atera gabe mintzatu da, beste behin, Gotzone Sagardui Eusko Jaurlaritzako Osasun sailburua. Itziar Perez eta Idoia Gurrutxaga Donostialdeko ESIko zuzendaritzako kideak kargugabetzeak eragindako krisiari buruz azalpenak emateko agerraldia egin du Sagarduik Eusko Legebiltzarrean, baina oposizioko taldeek egindako galdera zehatzei izkin egin die, eta ez du argitu zer dagoen erabaki horren atzean.

Ikusi gehiago: Osakidetzako sindikatuek protestak hasiko dituzte osasun sistema publikoa babesteko

Horixe bera leporatu diote taldeek, etsita. Kargugabetzeen erroan egon diren arrazoiak azaltzeko exijitu diote Osasun Sailari, baina Sagarduik ez du halakorik egin. Orain arteko agerraldietan egin izan duen bezala, Sagarduik azpimarratu du Osakidetzak erronka handiak dituela osasun mailan, eta «ikuspegi partekatua» behar dela horiei aurre egiteko, «sarean» lan eginez. Kargugabetutako zerbitzuburuek, ordea, ez zuten bat egiten proiektu komun horrekin, haren iritziz. Haren esanetan, zerbitzuburuek egindako aldarrikapenek ez dute zerikusirik ESIren arazoekin, bestelako arrazoiekin baizik: tartean, lan eskaintza publikoa eta kontratazioa. Nolanahi ere, krisia bideratu egingo dela uste du sailburuak, eta gaur Rosa Perez Osakidetzako zuzendari nagusia eta Donostialdeko ESIaren zerbitzuburuak egiten ari diren bilera bide horretan doala esan du. «Harremanak normalizatzeko bidean doaz elkarrizketak. Gaur bide berri bati hasiera emango zaio». Azpimarratu du gaurko bilera ez dela azkena izango, eta «elkarrizketari bidea egiten utzi behar» zaiola.

Sagarduiren azalpenak ez ditu asebete oposizioko taldeak, eta kargugabetzeen inguruko argibiderik ez ematea aurpegiratu diote. Rebeka Ubera EH Bilduko legebiltzarkideak Eusko Legebiltzarrarekin «mespretxuz» aritzea leporatu dio, eta «gezurrak» esatea krisiaz. «Orain arte ez duzue egia esan». Donostialdeko ESIaren krisia Osakidetzak dituen gatazken beste «katebegi» bat dela salatu du, eta konponbidea bilatzea premiazkoa dela.

Jon Hernandez Elkarrekin Podemos-IUko legebiltzarkidea kexu agertu da Sagarduik ez duelako azaldu zeintzuk izan diren bi zerbitzuburuen kargugabetzearen atzean egon diren «arrazoi zehatzak». Haren ustez, arrazoi nagusia zera da: Donostia ospitalea esparru batzuetan «erreferentzialtasuna» galtzen ari dela.

PP+C’s-ren izenean, Laura Garridok esan du Donostialdeko ESIan sortutako krisia «aurrekaririk gabekoa» dela, eta «etsigarritzat» jo ditu Sagarduiren azalpenak. Garridoren iritziz, Donostia ospitaleko krisiaren atzean ez daude antolaketa aldaketa soilak, baizik eta «erroan Osakidetzaren lidergo eta kudeaketa eredua dago», eta autokritika egiteko eskatu dio Sagarduiri. «Noraezean doan itsasontzia da Osakidetza, eta Sagarduik ez ditu lemazain lanak betetzen», kritikatu du.

Urkullu, autokritikarako prest Donostialdeko ESIan piztutako polemikari buruz galdetu diote gaur Iñigo Urkullu lehendakariari, Euskadi Irratian, eta aitortu du «komunikazio arazoa» egon dela barne egituran, eta «autokritikarako prest» agertu da. Hala eta guztiz ere, «osasun arreta bermatuta» dagoela ziurtatu du.


Irekita jarraitzen du kalamuaren aurkako Belandiako polizia operazioak

Vocento taldearen aburuz, "EAEn inoiz egindako marihuana konfiskaziorik handiena" jazo da herriko baserri batean, baina Ertzaintzak ez du oraindik inolako informaziorik eman.

Ostegunean polizia operazioa egin zuen Ertzaintzak Belandiako baserri batean. Erregistroa ostiralera arte luzatu zen, eta Aiaraldea Komunikabideak orduan izan zuen horren berri, hainbat bizilagunek ohartarazita. Ertzaintzako prentsa bulegoak, aldiz, uko egin zion gaiari buruzko informazioa emateari, operazioak irekita jarraitzen zuela argudiatuta. Bien bitartean, erregistroko zenbait irudi bolo-bolo zabaldu ziren Whatsapp eta bestelako sare sozialen bidez.

Gaur, Vocento taldeak orri osoko albistea argitaratu du gaiari buruz, iturri propioak baliatuta. Artikulu horren arabera, jada enpaketatuta zeuden 5 tona kalamu topatu zituzten Belandiako baserrian eta, ondorioz, "EAEn inoiz egondako kalamu konfiskazio handiena" da. Vocentok ere aipatzen du pertsona bat atxilotu zutela operazioan. Hala ere, artikuluaren amaieran aipatzen da operazioan atxilotutako pertsonak argudiatu zuela kalamu guztia CBD motakoa zela. CBD motako marihuanak ez du elementu psikoaktiborik eta bere kontsumo eta ekoizpena, berez, ez dago legez kanpo.

Aiaraldea Komunikabidea Ertzaintzako prentsa bulegoarekin jarri da gaur berriz harremanetan, baina poliziak adierazi du momentuz ez dutela gaiari buruzko informaziorik emango, operazioak irekita jarraitzen duela eta goizegi dela azpimarratuta.


Musika eta dantza Molto Vivace orkestinarekin


Pilota partidak

Izarraitz pilotalekuan eskuzko, erremonte eta zesta punta pilota partidak, Ilunpe Pilota Elkarteak antolatuta.


Karabanako ‘escape room’ jolasa jarriko dute Olaberrian

Ihes gela edo escape room ibiltaria ekarriko dute Olaberriara, hiru egunetarako. Ostiralean, larunbatean eta igandean egongo da. Ordubeteko saioan, atoi batean atondutako aretoan galderak, asmakizunak eta misteriozko jolasak gainditu beharko dira. 16 urtetik gorakoentzat aholkatuta dago; hamar urtetik aurrerakoak, heldu batekin. Sarrera doan da, baina aldez aurretik lacaravanaescaperoom.com webgunean erreserbak hartu behar dira.


Bidesariari buruzko informazio saioa, gaur, liburutegian

ORMAIZTEGI // Beasain-Bergara A-636 bidesariari buruzko informazio saioak eskaintzen ari da Gipuzkoako Foru Aldundia azken asteotan. Ormaiztegin abenduaren 21ean izan zen azkeneko saioa, eta gaur beste bat egongo da. Ormaiztegiko Gizarte Etxeko liburutegian izango da, 09:30etik 13:30era eta 16:00etatik 20:00etara.


Kontzertua: Kontralde

Punk-rock doinuak Kontralde talde arrasatearraren eskutik.


Donostiako Su Artifizialen zuzeneko emanaldia, gaur gauean Ilaski Serrano eta Agustin Ezenarroren eskutik

Bestalde, "Baserri Gourmet" saioak Elgoibarko Belaustegi eta Loiuko Aspaldiko jatetxeak bisitatuko ditu.

"Donostiako Su Artifizialak 2023"- 22:15ean ETB1en eta eitb.eus-en

Donostiako 58. Nazioarteko Su Artifizialen lehiaketako erakustaldiak eskainiko dira zuzenean 22:15etik aurrera. Ilaski Serranok eta Agustin Ezenarrok egingo dute kontakizuna, eta Niña Coyote eta Chico Tornado musikariak izango dira gonbidatu nagusiak.

"Baserri Gourmet" – 22:15ean ETB2n eta eitb.eus-en

Aste honetako "Baserri Gourmet" saioan, Julius Bienertek Elgoibarko Belaustegi jatetxea bisitatuko du lehenik, eta Loiuko Aspaldiko jatetxean amaituko du ibilbidea. Ostegun honetan, 22:15etik aurrera, ETB2n eta eitb.eus-en.


Neomak taldea, azaroaren 19an Ereñotzun

Azaroaren 19an Neomak taldearen kontzertua izango da Ereñotzuko frontoian, 20:00etan hasita. Sarrerak bibe.me webgunean eta Ereñotzuko Auzo Udalean erosi daitzke etzitik aurrera: 0-5 urtekoentzat doan; 6-17 urte artekoek, 5 euro; eta 18 urtetik gorakoek 10 euro.


Kontseilu Sozialistak oinarrizko produktuen bilketa egingo du larunbatean

Larunbatean egingo ditu berriro Kontseilu Sozialistak oinarrizko produktuen bilketak Azpeitian, Azkoitian eta Zestoan, 10:00etatik 13:00etara bitartean. Azkoitian BM eta Eroski supermerkatuen atarietan egingo dira bilketak.

Kontseilu Sozialistak oinarrizko produktuen bilketak egingo ditu datorren larunbatean, azaroak 11, Azkoitian. BM eta Eroski supermerkatuen atarietan jasoko dituzte produktuak.

Kontseilu Sozialistak "500 pertsonatik gorako eskaera" du, baina, "gaitasun ekonomikoagatik", momentuz ez du lortu 240 pertsonako langa gainditzerik. "Urte eta erdiko ibilbide honetan, aurrerapauso handiak eman ditugu langileon antolakuntza eta elkartasuna saretzera, modu horretan jende askoren eguneroko zailtasunak pixka bat leunduz".

Era berean, proiektuari babesa eman nahi diotenek ekarpena hiru modutan egin dezaketela gogorarazi du Kontseilu Sozialistak. Alde batetik, produktuak dohaintzan eman daizteke, eta bestetik, hilero ekarpen ekonomikoa egin daiteke 688 76 90 47 telefono zenbakira. Boluntario bezala parte har daitekeela ere jakinarazi dute.


Beasaingo jaietako kuadrilla eguneko bazkariko sarrerak etzi jarriko dituzte salgai

Loinatz jaietako kuadrilla bazkarirako txartelak etzi jarriko dituzte salgai. Herri dendan erosi behar dira. 17 euro balio du. Ostiraletan 17:00etatik 19:30era eta larunbatetan 10:30etik 13:00etara dago zabalik. Kuadrilla eguna maiatzaren 30ean izango da, astelehenean. Festak iragartzeko kartel lehiaketan botoa emateko epea oraindik zabalik dago. Maiatzaren 5ean iragarriko da.


Ogasunek neurri berriak adostu dituzte, krisiak gehien kaltetu dituen sektoreei laguntzeko

Zerga pizgarri berriak ezarriko dituzte, pandemiak bereziki kolpatu dituen kolektiboei alokairutan jaitsierak sustatzeko.

Araba, Bizkaia eta Gipuzkoako foru Ogasunek Zerga Premiazko Araugintza Dekretu berria adostu dute, aurki eramango dena hiru lurralde historikoetako aldundietako Diputatuen Kontseiluetara. Araudi berria jada partekatu dute Eusko Jaurlaritzarekin, eta neurri berriak ezartzen ditu Covid-19aren pandemiak eragin duen krisi ekonomikoak gehien kaltetu dituen sektoreei laguntzeko, bereziki autonomoak eta enpresa txikiak.

Alokairuak

Hartutako neurrien artean, nabarmentzekoa da zerga pizgarri berriak ezarriko direla, Covid-19aren krisiak bereziki kaltetu dituen negozioei alokairua jaisten dioten alokatzaileentzat, esaterako ostalaritza edo merkataritza txikia. Kenkari aplikagarria izango da, bai negozioen alokairuetatik eratorritako errenten kasuetan, zein negozio lokalen eta pabiloien alokairuen kasuetan, eta baita ere jarduera ekonomikoak egiten diren etxebizitzen alokairuen kasuetan ere, eta Pertsona Fisikoen Errentaren gaineko Zergan (PFEZ) zein Sozietateen gaineko Zergan ezarriko da.

Honela, PFEZaren kasuan, jaitsitako zenbateko osoa gastu kengarri bezala hartuko da. Hala ere, alokairua alokatzailearentzako kapitalaren etekina den kasuetan, sarrera nahikoak ez izateagatik kengarri ez den gastuaren zatia kenkari bezala erabiltzeko eskubidea egongo da, kuota osoaren %15ekoa.

Kenkaria aplikatu ahal izateko kuota nahikorik ez dagoen kasuetarako, hurrengo urteko PFEZan aplikatu ahal izango da. Sozietateen gaineko Zergaren kasuan, alokatzaileek hemen ere gastu kengarri bezala izango dute Covid-19a dela eta, jarduera ekonomikoa bereziki kaltetua izan dutenen alokairuaren errentan egindako murrizpenaren zenbateko osoa.

Bestalde, bi baldintza bete beharko dira kenkariak aplikatu ahal izateko: lehenik, alokairuaren zenbatekoaren jaitsiera gutxienez 2021 urteko hiru hilabetetan luzatuko da; eta bigarrenik, ezingo da egon inongo konpentsaziorik edota denboran aurrerago egindako alokairuko errentaren berreskurapenik, ez etorkizunean alokairuaren errentan egindako igoeren bitartez, ezta bestelako prestazioen edota maizterrak edota hirugarren pertsonek egindako beste edozein motatako kontraprestazioen bitartez ere.

Ordainketa zatikatuak

Bestalde, adostutako bigarren neurria autonomoen kolektiboari zuzenduta dago. 2020 urteko lau hiruhilekoetan egin bezala, jarduera ekonomikoak egiten dituzten PFEZaren zergadunek ez dizkiote derrigorrean 2021 urteko lehen eta bigarren hiruhilekoei dagozkion ordainketa zatikatuak foru Ogasunei autolikidatu eta ingresatu beharrik izango.

Jarduera ekonomikoei berrekitea

Azkenik, foru Ogasunek kenkari berriak ezartzea adostu dute, Covid-19ak bereziki kaltetu dituen jarduera ekonomikoak berriro ere aktibitatera itzultzen laguntzeko.


Plazan ez ezik, Oñatiko auzoetan ere izan dira Olentzero eta Mari Domingi

Eguerdian iritsi dira Olentzero eta Mari Domingi Oñatiko plazara. Jose de Azpiazu musika eskolako ikasleek egin diete ongietorria Gabonetako piezak jota. Udaletxetik herritarrak agurtu ondoren, herriko auzoetan barrena ibili dira arrazoi ezberdinak tarteko plazara joan ezin izan duten umeak agurtzen.

Hasierako asmoa Olentzero eta Mari Domingi kalez kale kalejiran ibiltzea zen. Baina momentuko osasun egoera zein den ikusita, plana aldatu eta zuzenean iritsi behar ziren udaletxeko balkoira eta handik zuzendu herritarrei. Eta horrela izan da. Mari Domingi lehenago iritsi da Olentzero baino, eskaileretan gora estropezu egin baitu Olentzerok. Jende asko zegoen plazan euren zain, eta Jose de Azpiazu musika eskolako ikasleek musika eginez girotu dute bikotearen ongietorria.

Balkoitik,ordurako plazan zeuden herritarrak agurtu dituzte Olentzerok eta Mari Domingik. Datozen egunak ondo pasatzeko deseatu eta oparirik hoberena norberaren burua dela esan diete plazan zeuden umeei zein nagusiei.

Udaletxeko harrera egin ostean, auzorik auzo ibili da bikotea arrazoi bategatik edo besteagatik plazara ezin joan eta etxean dauden umeak agurtzera.


Ekaitz Goikoetxeak Zapirain anaiak bertso paper lehiaketa irabazi du

Ekaitz Goikoetxeak Errenteriako (Gipuzkoa) Zapirain anaiak bertso paper lehiaketa irabazi zuen ostiralean, anorexiari buruzko Ze zaila den! bertso sortarekin. Alabari nola lagundu ez dakiten gurasoen azaletik idatzi zuen beasaindarrak.

Sariari baino gaiari erreparatu behar zaiola esan du Goikoetxeak. «Anorexia eguneroko ogia da. Gazteekin lan egitean sarri ikusten dira elikadura nahasmenduak eta itxurarekin arazoak», ohartarazi du. «Pandemiak ikusarazi egin du arazoa. Familiak elkarrekin bazkaltzen hasi dira eta asko orduan jabetu dira». Kontua da sarri ez dakitela nola lagundu. Bera gure esperoan, / gu berari itxaroten, / ez dakit benetan nola lagun geniezaiokeen, dio Goikoetxeak.

Elikadura arazoak eta itxuraren gorabeherak lantzen lehenago hasi zen Goikoetxea. Urte hasieratik Balio erantzia proiektuarekin dabil, Josu Maroto zumarragarrarekin. «Oso gustura nabil. Tabu diren gaiak diren arren zer esana badaukadala sentitzen dut», azpimarratu du. Epaileen, irakurleen eta entzuleen artean duten harrerak bete eta idazten jarraitzeko indarrak ematen dizkiotela gaineratu du.

Hirugarren serea

Goikoetxearentzako 2021a urte «borobila» izan da, «ikaragarri ederra». Basarri Saria irabazi zuen bosgarren urtez jarraian eta Lazkao txiki sariketa ere bereganatu zuen. Gainera, GenEroan, Huntzaren azken diskoan eta Naizen elkartearen abestian ere hartu du parte, besteak beste.

Datorren urterako ere hainbat proiektu ditu esku artean. Bertsoak, baina, neguan baztertu egingo ditu. «Udan idazten dut, gehienbat. Neguan lana dela eta ez dela, ez dut nahi beste denborarik izaten». Irakaslea da, eta ikasleei entzun egin behar zaiela dio, erdigunean jartzen ez diren arazoen berri izateko.


Greziako errezetarik gozo eta arrakastatsuena ekarri digu Enara Parrak: Souvlakia

Txerri, bildots edo oilaskoarekin eginiko plater hau oso egokia da udan eta, batez ere, barbakoa bat hurbil dugunean egiteko.

'Blaipasa'ko sukaldari partikularrak, 'Roots and Cook' atariko Enara Parrak Greziako errezeta gozo eta arrakastatsu bat ekarri digu: Souvlakia. Bildots, txerri edo oilaskoarekin egindako pintxitoak dira parrilan eginak, platerean edo pita ogi barruan zerbitzatzen dira. Enarak ekarri digun errezeta osatzeko yogurt-a saltsa eta tomate entsalada bat jarriko dizkiogu souvlakiari.

Hauek dira souvlakia 4 pertsonentzat egiteko behar ditugun osagarriak:

¿ 400 g oilasko-bularra edo izterra, hezur gabe

¿ limoi 1 zukua

¿ oliba olioa koilarakada 1

¿ oregano koilarakada 1

¿ lehortutako ezkai koilarakada 1

¿ berakatz bat

¿ 2 erramu hosto

¿ gatzak eta piperbeltza

Yogurt saltsa:

¿ 4 koilarakada jogurta, naturala edo grekoa

¿ berakatz bat txiki-txiki eginda

¿ koilarakada ½ mostaza

¿ lima erdiren birrindura

¿ lima baten zukua

¿ 2-3 menta hosto, txiki txiki eginda

Zerbitzatzeko:

¿Pita ogia

¿Tomate bat, xerratuta

¿Tipula gorria

Eta nola prestatu behar dugu:

¿¿¿ Oilaskoa 2 zm-tako zatitxotan moztu eta ontzi batera pasa.

¿¿¿ Oilasko gainera bota, limoi zukua, oliba olioa, oreganoa, ezkaia, berakatza txiki txiki eginda, erramu hostoak, gatza eta piperbeltza.

¿¿¿ Ondo nahastu, ontzia itxi eta hozkailuan gorde 1-2 orduz, oilaskoa marinatzeko.

¿¿¿ Bitartean katilu txiki batean yogurt saltsa egiteko osagai guztiak ondo nahastu eta hozkailuan gorde.

¿¿¿ Oilaskoa hozkailutik atera eta sastatu egurrezko pintxito edo makilatxoetan. 5-6 bat aterako dira.

¿¿¿ Zartagin bat sutan ipini, eta oliasko makilatxoak egin. Bueltak eman alde guztietatik egin eta doratzeko.

¿¿¿ Zerbitzatu: Hartu pita ogi bat eta ipini oilasko makilatxo bat erdian, kontuz makilatxoari tira egin oilaskoa ogian geratu dadin. Gehitu yogurt saltsa pixkat, tomate eta tipula.

On egin.


Ostegunean pintxopotea, Biyurrienearen eskutik

Biyurrieneak plana proposatu du datorren ostegunerako, hilak 26. Pintxopotea egingo dute Done Eztebe plazan.

19:00etan jarri dute zita, mokaduak eta tragoak hartzeko. Aukera beganoa izango dela jakinarazi dute.


“Saskibaloiari lotuta lan asko egin dut orain arte”

Kirol kazetaritzan dihardu lanean Jon Hernandez kazetariak. Euskadi Irratian entzuna izango du nork edo nork, bai eta saskibaloiari lotuta egin dituen lanetan edota udaz geroztik sortu duen podcastaren bidez. Saskibaloi zaleentzat podcast bikaina sortu du euskaraz egunerokotasuna jarraitu nahi dutenentzat.

NOAUA! Kazetaria zaitugu eta sarri ibili zara kirol kazetari lanetan. Zertan zabiltza orain?

Jon Hernandez: 2019ko ekainean amaitu nituen kazetaritza ikasketak eta ordutik, Euskadi Irratian bekadun ibili naiz. Ikasketak amaitu baino zertxobait lehenagotik zehatzago izateko. Behin beka amaitu zitzaidanean, ordezkapenak egiten hasi nintzen eta horretan jarraitzen dut orain ere. Hiru urte eta erdi daramatzat horrela. Master bat ere egin nuen multimedia kazetaritzan. EITB eta EHUk eskaintzen duten master bat da, eta horrek gero aukera eman zidan praktikak egiteko Bilbao Basketen komunikazio lanetan. Orain oraingoz, Euskadi Irratian ordezkapenak egiten jarraitzen dut eta Donostiako produktora batentzat ere lan egiten dut. Bilbao Basketen partiduak ematen dituzte eta hor ere ordezko moduan nabil.

Saskibaloiak aurkitu zaitu edota zuk hura aurkitu duzu, beraz.

Saskibaloiari lotuta lan asko egin dut orain arte. Masterreko praktikak, aipatu bezala, ACB saskibaloi ligako talde batean egin nituen, podcast bat daukat saskibaloiari buruz eta Euskadi Irratian ere tarteka saskibaloiari buruzko informazioa ematea tokatzen zait.

Saskibaloia duzu kirol gustukoena?

Bai. Usurbilen futbol eta eskubaloian ibiltzeko aukera dago, baina saskibaloian ibiltzekorik ez. Beraz, jende gehienak bi kirol horiekiko du zaletasun gehien. Nik txikitatik ikusi izan dut saskibaloia futbolarekin batera, eta eskolako patioan ere kirol horiek praktikatzen genituen. Baditut lagun oso saskibaloi zaleak ere, nahiz eta gehiengoa futbolzalea den.

Saskibaloiari buruzko podcast bat ere baduzu.

Udan baneukan zerbait egiteko ideia eta neskalagunak ere bultzatu nau bide hau hartzera. Euskaraz ez dago gisa honetako produkturik, edo nik dakidala behintzat ez. Gazteleraz egongo dira, baina euskaraz hutsune hori ikusi genuen. Hobby modura planteatu nuen hasieratik, gerora ordezkapen asko edo tokatuz gero, baldintza ez ziezadan. Lehen ideia bat sortu eta programaren hezurdura prestatu nuen eta gonbidatuak prestatu nituen. Horrela hasi zen proiektua eta horretan dihardut lanean.

“Ivoox eta Spotify plataformetan zabaltzen dut podcasta”

NOAUA! Non aurki daiteke podcast hori?

Jon Hernandez: Nik Ivoox plataformaren bidez egiten dut podcasta. Ikertzen aritu nintzen zein plataforma erabil nitzakeen podcast bat sortzeko eta Ivooxek aukera ematen zuela ikusi nuen podcast hori Spotifyra igotzeko. Grabatu eta editatu Audacity programaren bidez egiten dut eta ondoren, audioa Ivooxera igotzen dut. 30 egin ditut orain arte, 15 euskaraz eta beste hainbeste gazteleraz. Horiek guztiak Ivooxen aurki daitezke. Spotifyen azken 20 baino ez dira mantentzen, igo ahala zaharrenak desagertu egiten dira eta 20 berrienak mantentzen dira bertan. Twitterren ere podcasterako lotura zuzena daukat eta @podcast_airball kontuan eta hor jartzen ditut programa guztiak.

“Beti esan izan didate irratirako ahotsa daukadala”

NOAUA! Euskal Herrian saskibaloi zaletasun handia dagoela uste duzu?

Jon Hernandez: Euskal Herrian momentu honetan bi talde dauzkagu elitean: Baskonia eta Bilbao Basket. Bigarren mailan Iraurgi eta Gipuzkoa Basket. Nire ustez, saskibaloiarekiko pertzepzioa oso ezberdina da probintzia bakoitzean. Araban saskibaloi zaletasuna futbol zaletasuna baino indartsuagoa dela esango nuke. Baskonia da hiriaren eta probintziaren ikur nagusia, nahiz eta Alaves futbolean ere badagoen bigarren mailan. Saskibaloi tradizio handia du Arabak eta oso talde ona dute, gainera. Bizkaian Bilbao Basketekin ere antzeko zerbait gertatzen da, masa sozial handia mugitzen duelako. Kasu horretan, ordea, ezin da konparatu Athleticekin. Athleticekiko zaletasuna izugarria da Bizkaian eta ezin du horren aurka ezer egin Bilbao Basketek. Gipuzkoan, berriz, ez dago zaletasun handiegirik. Gipuzkoa Basket oso indartsu egon zen garaian Reala bigarren mailan zegoen eta saskibaloiak indar handia hartzeko aukera izan zuen egoera hori ikusita. Euskal Herri osoa hartuko duen irudi bat egitea oso zaila da probintziaka egoera oso ezberdina delako.

Zure ibilbide profesionalari jarraituz, nora heltzea gustatuko litzaizuke?

Niri beti esan izan didate irratirako ahotsa daukadala. Orain arte egin dudan ia lan guztia irratian izan da eta posible balitz bide horretatik jarraitzea gustatuko litzaidake. Podcasta ere bide horretatik dator zuzenean, nolabait. Kiroletan aritu naiz ia beti orain arte eta kazetaritzak dituen arloetan hori dut gustukoen. Beraz, irratian kirol kazetari lanetan ikusten dut neure burua.


Valvospain eta United Caps itxi nahi dituztela salatu dute


Oroz Sortuko zuzendaritzan

Nazio irizpideak aintzat hartuta Nazio Kontseilurako aukeratutako hamarren artean dago.

Sortu alderdiak bere hirugarren kongresua Bilbon despeditu zuen igandean. Indar subiranistaren ekintza politikoa gidatuko dituen ildoak berretsi zituzten Sortuko kideek. Horrekin batera, %89ko babesarekin, alderdiaren Nazio Kontseilua aukeratu zuten kideek. Alderdiaren zuzendaritzaren buru Arkaitz Rodriguez izanen da. Nazio irizpideak aintzat hartuta Sorturen Nazio Kontseiluko kide izanen diren hamar kideen artean David Oroz Alonso urdiaindarra dago.


Presoen osasunerako eta komunikazioak berreskuratzeko eskubidea bermatzea eskatu dute Sareren mobilizazioan

Francisco Jose Ramada presoa eta bera bezala gaixotasun larriak eta sendaezinak dituzten 19 euskal preso aske uztea eskatu dute Sarek deituta, ostiral iluntze honetan Mikel Laboa plazan egin duten elkarretaratzean. Presoek osasunerako duten eskubidea eta komunikazioak berreskuratzekoa bermatzea galdegin dute.

"Osasunerako eskubidea eta komunikazioak berreskuratzeko eskubidea" izan dituzte hizpide oraingoan, hilero moduan euskal preso, iheslari eta deportatuen eskubideen alde Sarek ostiral iluntze honetan Mikel Laboa plazan deitu duen elkarretaratzean. Bi eskubideok bermatzeko betetzeke dauden eta bermatzea ezinbestekotzat jotzen dituzten eskaeren zerrenda plazaratu du Sarek elkarretaratze honetan. "Antigenoen miaketa masiboak eta ohikoak presoentzat; koarentenetarako espazio nahikoak egokitzea; gutxienez telefonoz komunikatzen jarraitu ahal izatea hori gertatzen denean; egin ezin diren bisak berreskuratzea; eta, batez ere, espetxearen alternatibak askatasunaren ikuspegitik; gaixorik dauden presoak aske uztea, hirugarren graduak, eta zaurgarrienetatik haratago, presoak aske uztea da eskatzen duguna; izan ere, euskal preso askok zigorraren zati handi bat bete dute dagoeneko, eta justizia arrunta aplikatuta, aste irten beharko lukete".

Tartean, Francisco Jose Ramadak eta gaixotasun larriak eta sendaezinak dituzten 19 euskal preso politikoek. "Kondena luzeek eragindako narriadura fisikoak eta espetxeko bizitzak kalte nabaria egin diote kolektibo honen osasunari, gainera, bataz besteko adina nabarmen igo da. Honi gehitu behar zaio azken urteotan koronabirusak espetxeetako osasun-baldintzak are gehiago okertu dituela". Eta komunikazio eskubidea urratu dela. "Bada garaia eskubide hori berreskuratzekoa, familia-lotura modu humanizatuan mantentzekoa; gure senide presoak bi urtez berrogeialdietan, komunikazioak eten eta hauek gabe, bi urtez besarkadarik gabe, kontakturik gabe egon baitira".


Antzerki dosi bikoitza, igande arratsalderako

Oiartzungo Antzerkizaleen Elkartearen ikasturteko egitarauarekin jarraituz, datorren igandean —hilak 13— bi antzezlan ikusteko aukera egongo da Oiartzunen.

Jone Bengoaren Kabia da taularatuko duten antzezlanetako bat, eta bestea, Xanti Agirrezabalaren Satiroa (behean ikus daitezke sinopsiak).

Ohi bezala, 19:00etan hasiko da saio bikoitza. Sarrerak aurretik eskura daitezke, txokolategian, 5 euroren truke.

Satiroa

Nik ditut zure desirak, zure nahiak, zure fantasiak, zure erotika. Ni, zu naiz. Dena da haragia, gorputza. Gorputzaren bila zabiltza etengabean. Gorputza baduzu, baina ahaztu egiten duzu, arrosaren usainak arrosa ahazten duen bezala, aurkitu nahian dabilen gorputz batek gorputza aurkitzen duen arte.

Elizak dio: gorputza erruduna da

Zientziak dio: gorputza makina bat da

Iragarkiak dio: gorputza negozioa da

Gorputzak dio: ni FESTA bat naiz.

(Eduardo Galeano)

Kabia

Nola aldatu da bizitza azkeneko 60 urteetan? Iragan hurbila urrundu egin al zaigu? Inguruko emakumeen ahotsak entzungo bagenitu, zer kontatuko lukete?

Vitoria-Gasteiz helmuga bezala izan zuten emakume ezberdinen ibilbideak deseginez gure iragan hurbilera bidaiatzen du pieza honek. Kabi bat inguruko materialekin eraikia den bezala, istorio hau bizi-esperientzia ezberdinez osatua dago. Bidai anitzen amaiera da Kabia, ahots ezberdinen etxea.

Ideia eta interpretazioa: Jone Bengoa.

Zuzendaritza: Hannah Wheelan, Marina Suarez.

Testuak: Jone Bengoa.

Kolaboratzaileak: Gazte Sortzaileak, TAE antzerki eskola, Baratza Aretoa.

Eskerrak: Euren istorioa nirekin konpartitu duten emakume guztiei.


Kontzertuz kontzertu agurtuko dugu uztaila

Asteburuko emanaldien errepasoa egin dugu albiste honetan. Besteak beste, Bulego, Dupla eta Skakeitan taldeak arituko dira zuzenean jotzen.

Kontzertu ugari izango ditugu egunotan agendan, uztaileko azken asteburua musikaz blai pasatzeko.

Ostiralean, Bulegokoen musikak girotuko du Orioko herriko plaza, 20:00etan hasita. Dupla bikote arabarrak, bere aldetik, kontzertua eskainiko du Gasteizko Falerina tabernan. Gari & Maldanberak, berriz, Bermeoko Lameran du hitzordua. Horiez gain, honako kontzertu hauek osatuko dute ostiraleko errepasoa: Ibil Bedi (Altzon), Iker Lauroba & Beste Urtaroak (Gorlizen), Skakeitan (Iruñean) eta Willis Drummond (Deban).

Larunbatean ere ez da musika proposamenik faltako. EraBaterakoek haien melodiak taularatuko dituzte Errenteriako Lino Cafe tabernan. Ibil Bedi talde nafarrak asteburuko bigarren kontzertua emango du, Izaban. Halaber, Joseba Irazoki & Rüdiger entzuteko aukera izango dugu Arantzan, Olatz Salvador eta Idoia Tolosan, eta Sara Azurza Donostian.


Hiru edukiontzi erre dituzte bart Azkoitian

Edukiontziak, erreta. (Maxixatzen) Azkoitiko Aizkibel kaleko 10. zenbakian hiru edukiontzi erre dituzte bart. Horietatik bi guztiz kiskali dira, eta hirugarren batek kalteak jasan ditu. Ondorioz, udalak hiru edukiontzi berri jarri ditu goizean. Udalak adierazi du ez dakiela nortzuk erre dituzten edukiontziak, ezta noiz jazo den gertaera ere.


Aste honetan ekingo diete Ostegun Bidaiariei, Txekian eta Eslovakian geldialdia eginaz

Eskoriatzarrek munduan barrena egindako bidaien berri emateko zikloak hamar urte beteko ditu aurten. Datozen hiru ostegunetan Zaldibar antzokian Txekia eta Eslovakiako, Balkanetako eta Euskal Herriko txokoetako bitxikeriak entzuteko aukera egongo da.

Irailaren 14an, 21ean eta 28an garatuko dituzte aurtengo Ostegun Ibiltariak, 19:00etan, Zaldibar antzokian, eskoriatzarrek egindako bidaien berri emateko helburuarekin; egingarriak diren bidaiak, gertukoek egindakoak eta gertutik azaldutakoak.

Lehenengo saioko gonbidatua Maialen Salido izango da eta Txekiar Errepublikan bizitako abenturak partekatuko ditu. Haren esanetan, "herrialde hori aipatzean gehienoi Praga datorkigu gogora, baina herrialdeak beste aukera ugari ere eskaintzen ditu: postal moduko herritxoak, gaztelu ikusgarriak, garagardorik goxoenak edota Narnia filmeko basoa bezalako ipuinetako paisaiak". Eta mendia nahi izanez gero, aldamenean topatuko ditu bidaiariak: "Horretarako autoa hartu eta ondoan dagoen Eslovakiara jo genuen, Tatra mendikatera. Alpeen itxurako mendiak dira eta Poloniarekiko muga naturala osatzen dute".

Hurrengoak, bizikletan egiteko modukoak

Datorren astean, ostera, Balkanetako herrialdeak izango ditu hizpide Beñat Errastik. Bost lagunekin ibili zen Dubrovniken hasi eta bukatutako ibilbidea pedalkadaz pedalkada egiten. Tartean, Kroazia, Bosnia-Herzegovina, Montenegro, Kosovo eta Albania bisitatu zituzten, bide nagusiak alde batera utzi eta errepide galduetatik barrena Balkanetako bihotzean murgilduta.

Azken gonbidatuak, Roman Ezeizak, bizikleta izan zuen bidelagun baita ere, baina kasu honetan etxetik bertatik hasi zuen bidaia, Eskoriatzako Txalaparta jatetxetik. Sei egunetan Euskal Herriko txoko ugaritan egon zen, haren adiskide Manu Lagarekin batera.


Basauriko Meetingak 200 atleta eta 40 proba hartuko ditu igandean Artunduagan

Basauriko Probak-Meeting Paralinpikoa maiatzaren 15ean, igandez, izango da Artunduaga kiroldegian. Topaketa inklusibo honek 200 atleta baino gehiago batuko ditu, eta horietatik 120k gutxienez desgaitasun bat dute: fisikoa, sentsoriala, entzumenekoa, garun paralisia edo intelektuala. “Kirol honen elitea eta promesa gazteak elkartuko ditu”, dio Javi Conde Basauriko Probak-Meeting Paralinpikoko antolatzaileak.

Goi mailako atletak bilduko dira Basauriko tartanean, eta horien artean nabarmentzekoak dira Basauriko Atletismo Egokituko – Bertako Igogailuak – Javi Conde Klubeko kirolariak. Besteak beste, Ángela de Miguel, Tania Castillo, Itxaso Munguira, Ibai Magdaleno eta Mikel Garcia munduko txapelduna. Bestetik, desgaitasun fisikoa duen Ionut Preda atleta errumaniarrak (Ohorezko Txipi 2018an) gurpil-aulkiko pisu- eta xabalina-probetan parte hartuko du. “Gure artean izango ditugu ere Nicolás Virapin eta Jason David frantziarrak eta Blanca Betanzos andaluziarra (T21), den-denak munduko atleta onenentzat hartuak beren kategorietan”, dio Condek: “Eta, Azeddine Nouiri atleta marokoarra ere izango da Basaurin. Bi urtez Joko Paralinpikoetan txapeldun izan da. Interes handia zuen Basauriko Meetingean parte hartzeko eta aurten aukera izango du”.

Espainiako zenbait atleta ere izango dira igandean Artunduagan: David Fernández pisu-jaurtiketako egungo Espainiako txapelduna F57 kategorian; Sara Andrés madrildarra 100 metroko eta luzera-jauzian lehiatuko da T62 kategorian; Valentziatik ikusmen desgaitasuna duten hiru atleta etorriko dira: Beatriz Silvestre, Nuria Pascual eta Nagore Folgado.

// Geuria

Aurtengoa 24. edizioa da eta 1998az geroztik urtero antolatu dute etenik egin izan gabe. Izan ere, pandemia urteetan ere antolatu izan dute atletismo topaketa inklusiboa. “Urte gogorrak bizi izan ditugu, baina beti aurrera egin dugu. Eta horren adibide da, azken bi urteetan, pandemia urteetan, antolatu izan dugula Meetinga. Aldaketa batzuekin, hori bai. Hala nola, hilabete aldaketa edo murrizketak atleta eta publiko aldetik”, dio Romualdo Doistua Basauri Merkatari Elkarteko presidente ordeak.

Ohorezko Txipiak

Urtero bezala Ohorezko Txipiak sariak banatuko ditu Basauriko Probak-Meeting Paralinpikoak. Aurten hiru erakunde eta pertsona hauek sarituko dituzte: La Palma uharteko Brisas El Paso Atletismo Kluba; Elvira Agirrezabal eta Gotzon Garcia, Mikel Garcia atletaren gurasoak; eta Jesus Fernandez atleta.

“La Palma uharteko Brisas El Paso Atletismo Klubari emango diogu Ohorezko Txipia, sumendiaren erupzioak sortutako hondamendiari aurre eginez entrenatzen eta lehiatzen jarraitzeko egin duten ahaleginagatik. Klub horretako bi atleta eta entrenatzailea etorriko dira gure txapelketan parte hartu eta saria jasotzera”, dio Condek. Bestetik, Down Paris 2024 proiektua abian jartzeagatik ere omenduko dituzte Elvira Agirrezabal eta Gotzon Garcia, Mikel Garcia atletaren gurasoak: “100.000 lagun baino gehiagoren babesa lortu dute change.org bidez, eta Senatuko alderdi politiko guztiak ados jartzea, Down kirolariei babesa emateko orduan, Joko Paralinpikoetan parte har dezaten. Bat egiten dugu egitasmo horrekin, noski”.

“Eta azkenik, Jesus Fernández atletarentzat, jaiotzez Asturiasko L’Entregukoa baina basauriarra adopzioz, 2012az geroztik internazionala Espainiako selekzioarekin (FEDDI), 2021ean txapelduna izan zena Basauriko XXIII. Meeting Paralinpikoko 5.000 metroko “Joseba Larrinaga” memorialean”, dio Condek.

XXIV. Meeting – Basauriko Probak

2022ko maiatzaren 15ean · Artunduaga kiroldegia

09:00 Pisu jaurtiketa

09:30 Xabalina aulkian

09:45 Pisu jaurtiketa

09:50 Emakumezkoen 200 metro

09:55 Emakumezkoen 200 metro

10:00 Emakumezkoen 200 metro

10:05 Gizonezkoen 200 metro

10:10 Gizonezkoen 200 metro

10:15 Gizonezkoen 200 metro

10:20 Gizonezkoen 200 metro

10:25 Gizonezkoen 200 metro

10:30 Emakumezkoen xabalina zutunik

10:30 Gizonezkoen luzera-jauzia

10:30 Emakumezkoen 200 metro gurpildun aulkian + Race runner

10:35 Gizonezkoen 200 metro gurpildun aulkian + Race runner

10:45 Gizonezkoen 5.000 metro

11:15 Emakumezkoen 100 metro

11:20 Emakumezkoen 100 metro

11:25 Emakumezkoen 100 metro

11:30 Gizonezkoen xabalina zutunik

11:35 Gizonezkoen 1.500 metro

11:45 Emakumezkoen 800 metro (Open)

11:55 Gizonezkoen 800 metro

12:05 Emakumezkoen 400 metro

12:10 Emakumezkoen 400 metro

12:15 Gizonezkoen 400 metro

12:20 Gizonezkoen 400 metro

12:30 Emakumezkoen pisu jaurtiketa zutunik

12:30 Emakumezkoen luzera-jauzia

12:30 Gizonezkoen 100 metro

12:35 Gizonezkoen 100 metro

12:40 Gizonezkoen 100 metro

12:45 Gizonezkoen 100 metro

12:55 Emakumezkoen 100 metro gurpildun aulkian + Race runner

13:00 Gizonezkoen 100 metro gurpildun aulkian + Race runner

13:10 Gizonezkoen 1.000 metro

13:20 Ohorezko Txipien banaketa


Lara Gonzalez fitxatu du IDK Euskotrenek

Joko-antolatzaile gipuzkoarrak Donostiako taldean jokatuko du 2023-2024 denboraldia. Hala, 2013-2014 denboraldian debuta egin zuen taldera itzuliko da.

IDK Euskotrenek Lara Gonzalez joko-antolatzailea fitxatu du 2023-2024 denboraldirako, klubak astearte honetan, maiatzaren 23an, jakinarazi duenez. Hala, bada, 2013-2014 denboraldian debuta egin zuen taldera itzuliko da.

IDK Euskotrenen harrobiko 27 urteko jokalari donostiarra Casademont Zaragozak fitxatu zuen 2021-2022 sasoian. Bi denboraldi eman ditu Zaragozan, eta, besteak beste, Erreginaren Kopa irabazi du Aragoiko taldearekin.

Denboraldi honetan, Gonzalezek, batez beste, 3,8 puntu eta 1,8 errebote erdietsi ditu, 1,2 asistentzia emateaz gain, partidako 14 minutu jokatuta.


Udalekuetarako aurrematrikula egiteko epea ostiralean bukatuko da

Aurrematrikula epean jasotako eskaeren arabera antolatuko ditu eskaintza eta matrikula epea Aizarnazabalgo Udalak.

Aizarnazabalgo Udalak irekita dauka udalekuetan parte hartu nahi dutenentzako aurrematrikula epea. Aurten udalak antolatutako udalekuetan parte hartu nahi duten haurren eta gaztetxoen gurasoek datorren ostiralean, martxoaren 24an, izango dute aurrematrikula gauzatzeko azken eguna.

Aurrematrikulazio epean jasotako eskaera kopurua kontuan hartuta antolatuko ditu udalak udalekuen eskaintza zein behin betiko izen emate edo matrikula epea.


Hiru pertsona hil dira AP-1 autobidean, Soraluze parean, izandako istripu batean

Segurtasun Sailak jakitera eman duenez, istripua 10:05ean gertatu da, auto batek kamioi baten aurka talka egin duenean. Istripua Eibarrerako noranzkoan gertatu da.


109ra igo dira aldaera britainiarraren kasuak EAEn, astelehenean baino 15 gehiago

Sagarduik ohartarazi du ezin dela ahaztu "Britainia Handiko aldaerak eragindako kutsatzeen kopuruak gora egiteak intzidentzia nabarmen handitu dezakeela".

Covid-aren aldaera britainiarrarekin kutsatutakoen kopuruak gorantz jarraitzen du EAEn eta jada 109 kasu zenbatu dituzte, astelehen honetako datuekin alderatuta, 15 kasu gehiago, Gotzone Sagardui Osasun sailburuak astearte honetan jakitera eman duenez.

Gobernu Kontseiluaren osteko prentsaurrekoan, Osasun sailburuak EAEko COVID-19aren pandemiaren datuak eguneratu ditu, eta jakinarazi du dagoeneko 109 kasu atzeman dituztela Euskal Autonomia Erkidegoan. Atzo 94 izan ziren.

Horren harira, Sagarduik ohartarazi du ezin dela ahaztu "Britainia Handiko aldaerak eragindako kutsatzeen kopuruak gora egiteak intzidentzia nabarmen handitu dezakeela". "Aldaera britainiarraren 109 kasu ezagutzen ditugu une honetan", gaineratu du.

Hain justu atzo Gustavo Cilla Donostialdeko ESIko Mikrobiologia buruak onartu zuen, hainbat kalkuluren arabera, Erresuma Batuko aldaera berriak "% 5 baino gehiago" egin duela gora EAEn. Horren harira, "hainbat kutsatu izan direla, baina espero zena dela" azaldu zuen. Bere hitzetan, gaur egun kasu berrien % 20 aztertzen ari dira, "eta % 40ra igoko da azterketa kopurua", Britainia Handikoa bezalako aldaera berriak bilatzeko.

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu, EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, espazio publiko itxietan, garraio publikoan eta udalerri eta hiri nagusietan da derrigorrezkoa.


Basontza topatu dute errepidean

Gaur, martitzena, basontza kume bat eroan dute Udaltzaingora. Estaziñoan aurkitu dute, herritar batek han zegoela abisatu eta gero. Udaltzaingoaren bulegoan izan dute hegaztia, harik eta basozaina etorri den arte. Basozainak Urnietara eroan du, Gipuzkoako basa-fauna suspertzeko zentrora.

07:30ean jaso dute basontza udaltzainek. Estaziñoko errepidean zegoen, kanposantuko zubipean. “Zirkulazioa moztu dugu urubia hartu ahal izateko. Kaxa baten sartu dugu, Udaltzaingora ekarri eta basozainari abisatu diogu”, kontatu dute udaltzainek, “33 urtean hemen hartu dugun hirugarren urubia da hauxe”, gaineratu dute.

Kolpea, pozoia…

Basontza Udaltzaingoaren bulegoan egon da geldi-geldi, begiak itxita. Basozaina ailegatu denean, eskuekin hartu eta kaxan sartu du animalia. Mehe-mehe zegoela kontatu du eta eurendako (basozainendako) ohikoa dela urubiak artatzea, ia egunero jasotzen dutela bat. “Urubiak oso hehegazti arruntak dira. Honek zauriren bat izango du edo pozoia jango zuen, ze arratoi-harrapakaria da urubia eta arratoiak pozoia jan badu…”, jakinarazi du.

Basontza Urnietara eraman du basozainak Gipuzkoako basa-fauna suspertzeko zentrora eta han zainduko dute.


Bertan behera utzi dute asteazkenean egitekoak ziren etxegabetzea

Kaleratzeak Stop plataformak jakinarazi duenez, Laboral Kutxak bertan behera utzi du asteazkenean (hilak 14) Donostian egitekoa zen familia baten etxegabetzea. Horrela, banketxeak bilera batera deitu ditu maizterrak eta plataforma, 2020ko urtarrilaren 1ean sinatu zuten kontratua beteko dela bermatzeko (gaur bilduko dira, hilaren 12an, 10:00etan); zazpi urteko iraupena du kontratu horrek, eta alokairuaren prezioa 700 eurokoa da. Kaleratzeak Stopek nabarmendu du “herritarren mobilizazioak” eraman duela Laboral Kutxa etxegabetzea bertan behera uztera.

Plataformak ostiralean eman zuen etxegabetze arriskuaren berri, eta, azaldu zuenez, Laboral Kutxak ostegunean jakinarazi zien maizterrei ez zuela bertan behera utziko etxegabetzea, “nahiz eta enplegu prekarioak dituen familia kaltebera honek epaitegian ordaindu berri duen etxegabetze aginduan erreklamatzen zieten 3.949 euroko zorra”. Martxora bitarte zor zutena zen hori, eta, berriki, joan den astelehenean, orain arte pilatutako 1.616 euroko zorra ordaindu zuten. Etxegabetzearekin aurrera jarraitzeko, Laboral Kutxak alegatu zuen erreklamatutako zorraren ordainketa ezarritako legezko epetik kanpo egin zela.

Banketxearen jarrera “sarraskijalea” zela nabarmendu zuen plataformak, eta herritarrak etxegabetzearen aurka mobilizatzera deitu zituen, baita Donostiako Udala bitartekaritza lanak egitera deitu ere, kaleratzea saihesteko. Familiak zazpi urteko alokairu kontratua sinatu zuten bankuarekin 2020ko urtarrilean, eta, pandemiaren ondorioz, ezin izan zuten 700 euroko errentaren kuoten zati bat ordaindu. Horren ondorioz, etxegabetze demanda jarri zuen banketxeak epaitegian, martxoaren 23an. Azkenean, ordea, kaleratzea gelditzea lortu dute.


Ohiturak aldatzeko ariketara hamaika entitate batu dira

2018an, Euskaraldiaren lehenengo edizioan, pertsonalki hartu zuten parte herritarrek, eurek erabakita ahobizi edo belarriprest izan. Hala, Euskaraldiaren bigarren edizioa ere martxan da, eta elkarteei eta entitateei egingo zaie dei parte hartzeko.

Bigarren edizioaren berrikuntza nabarmenena ariguneak dira; hau da, euskaraz eroso edo lasai aritzeko guneak. Horretarako, taldeko kide guztiek euskara ulertzea beharrezkoa izango dute; gutxienez, belarriprest izan beharko dute kide guztiek. Hala ere, ariketan parte hartzea borondatezkoa izango da. Ariguneetako kideek taldean egingo dute hizkuntza ohiturak aldatzeko ariketa, azaroaren 20an hasi eta abenduaren 4ra bitartean; eta batzuk ahobizi izango dira eta besteak, berriz, belarriprest.

Herriko zenbait entitate dagoeneko animatu dira Eskoriatzan Euskaraldiaren bigarren ediziora begirako ariketan izena ematera. Hala ere, oraindik eman ez duenak aukera izango du horretarako irailaren 27ra bitartean.

Hamaikak eman dute izena

Eskoriatzako Euskaraldiko batzordekideek lehentasunez tratatu dituzte herriko kultura eta kirol elkarteak, nahiz ikastetxeak, eta, momentuz, herriko hamaika entitatek eman dute izena. Honekin batera, norbanakoek izena emateko epea irailaren 24an hasiko da; izan ere, arigune batean egon edo, izena eman beharko da.

Parte hartzeko deia entitateei

"Martxoaren 17an egin behar genuen lehenengo bilera presentziala, baina egoerak behartuta bertan behera geratu behar izan zen eta bideo bat prestatu genuen aurtengo edizioaren berri emateko. Ondoren, ekainean eta uztailean bi bilera presentzial egin genituen, bakoitzera 3-4 talde gonbidatuta, eta zuzenean azaldu zitzaien aurtengoa zer izango den. Han irtendako zalantzak argitzeko beste ikusentzunezko bat egin genuen batzordeko zenbait kidek, eta orain, elkarteetatik haratago, herriko zerbitzu, enpresa, denda eta tabernetara eskutitz bidez iritsiko gara. Hala, aste honetan 70 bat eskutitz bidaliko ditugu, olatu berria har dezaten", adierazi dute Eskoriatzako Euskaraldiko batzordekideek.

Zalantzarik izanez gero

Edozein zalantza edo argibide gura duenak eskoriatza@euskaraldia.eus helbidera idatzi dezake, edo, bestela, 636 78 59 71 telefono zenbakira whatsapp bat bidali.


Jokin Campionekin egon gara, Iruñeako udalak antolaturiko literatur lehiaketaren harira

Iruñeako Udalak, "Egile berrientzako euskarazko literatur lehiaketa" antolatu du aurten ere. Udaleko Kultur Teknikaria den Jokin Campionekin egon gara


‘Kalera!’ lelopean, irailaren 3an hasiko da Getxophoto ekimenaren XIV. edizioa

Begihandi taldeak bultzatuta, Getxophotok gizarte bezala hunkitzen gaituzten gaiei aurre egiteko bide bezala ulertu izan du beti irudia.

Aurtengo Getxophotoren 14. edizioa irailaren 3tik 27ra bitartean ospatuko da. Pandemiak jaialdia eraldatzera bultzatu du, eta horren ondorio da edizio parte-hartzaileago, kalezaleago eta digitalago bat sortu izana.

Izaera transmedia baten aldeko apustua egin du aurten Begihandi kolektiboak sustatutako jaialdiak, eta erakusketa, web, sare sozial, topaketa edota publikazioen bidez bere audientziaren pentsamendu kritikoa sustatzea espero du.

Jon Uriarte, Londresko The Photographers’ Galleryko komisario digitala, izango da aurten Getxophotoko zuzendari. Jaialdiak eremu publiko eta digitala arakatzea du helburu, protestarako, errekonozimendurako eta esperimentaziorako bide berri bat irekita.

Erakusketei dagokienez, Getxophotok espazio publikoen alde egingo du. Gainera, aurtengo edizioan eremu berri gehiago erabiliko dira, hala nola Correos egoitzaren aurrealdea eta Urgull kaleko eraikin munizipala, besteak beste.

Online programa

Espazio publikoez gain, online plataformen alde ere egingo du Getxophotok. Lehengo aldiz, podcastei tokia eskainiko zaie jaialdian, Radio Ambulanterekin elkarlanean arituko baita.

Horrez gain, jaialdiak aurpegirako Instagram filtroei ere egingo die tokia. Programak aurpegirako Instagram filtroen lehenengo lehiaketa jarri du abian; hala, norberak bere kartel propioa diseinatu eta partekatzeko aukera izango du.

Parte-hartze handiagoa

Jaialdiak itxialdian zehar ere parte-hartzea bultzatzen eta sustatzen egin du lan. Horren erakusle da Pantaila Partekatua ekimena. Bertako bizilagunei itxialdian zehar egin dituzten bideo-deien argazkiak bidaltzeko eskatu zaie.

Halaber, nazioarteko hirugarren Open Call proposamena ere martxan da, jaialdian parte hartu nahi duen artista ororentzako erakusleihoa.

Herri Partaidetza beste ekimen dat da. Algortako Dendak taldearekin batera antolatu da, eta aurtengo gaiarekin lotura duen argazki bakar bat bidalita parte hartzeko aukera ematen du.

Beste ekitaldi, bisita gidatu eta kolaborazioak

Aurrez azaldutako guztiaz gain, euskaraz eta gaztelaniaz egingo diren bisita gidatuek osatuko dute programa. Erakusketa bakoitzaren gakoak eta testuingurua aurkeztuko dituen bitartekari baten eskutik, egun osoko bisitak eskainiko dira, euskaraz zein gaztelaniaz.

Getxophoto Por jaialdiko beste bisita formatu bat da. Borja Crespok, Yogurinha Borovak, Miren Amurizak eta Jone Uriak gehien gustatu zaien erakusketaren inguruan duten ikuspuntu pertsonala eskainiko dute.

Elkarrizketei dagokien atalean, Hamaiketako ekitaldia da azpimarragarriena. Bertako artistak diren Helena Goñi eta Javier Mendizabalekin kontu-kontari ibili eta hamaiketako bat partekatzeko aukera izango dute.


Beasaingo Udalak ahalduntze eskolak berreskuratu ditu

Beasaingo Udalak ahalduntze eskolak eskainiko ditu herriko emakumeentzat. Zehazki, hiru ikastaro izango dira: Zoru pelbikoa indartzekoa, autodefentsa eta Artearen historian isilpean egon diren emakumeak. Amets Arrospide berdintasun zinegotziak azpimarratu du gaitasun ezberdinak landu nahi dituztela, autoestimua handitzeko eta emakumeak beraien buruaren jabe egin daitezen.

Zoru pelbikoa indartzeko ikastaroa urriaren 1ean hasiko da. Ostiraletan elkartuko dira, 09:30etatik 11:00ak arte, Antzizar kiroldegian. Hamar saio izango dira, denera. Jaione Fraile berdintasun teknikariak argitu du ikastaroa emakume guztientzat baliagarria dela, baina bereziki menopausia hasi edo igarotzen ari direnentzat, umetokia arazoak dituztenentzat, gernu edo pixa galerak dituztenentzat eta erditu berri dauden emakume gazteentzat diseinatuta dagoela. Landuko diren gaiak zoru pelbikoaren kontzientziazioa, perinerako ekitaldi zehatzak, gimnasia abdominal hipopresiboa eta postura ariketak izango dira.

Autodefentsa feminista ikastaroa urriaren 16an izango da. Egun bakarreko ikastaroa izango da, goiz eta arratsalde. Indarkeria nola sortzen den jorratuko dute, erasoak identifikatzen ikasiko eta zer ondorio duten. Indarkeriaren inguruko mitoak eta errealitateak ere analizatuko dira.

Azaroan Artearen historian isilpean egon diren emakumeak lanketa egingo dute. Asteazkenetan elkartuko dira, 18:00etatik 20:00etara, udaletxeko sarrera ondoko gelan. Zergatik ez gaude artean? zergatik emakumeak koadroetan margotuta agertzen gara baina ez margolari bezala? Zer egin dezakegu?, galderei erantzuten saiatuko dira. “Artearen eredu heteropatriarkalak desmuntatzen saiatuko gara”, laburbildu du Jaione Fraile berdintasun teknikariak. Kale-ekintza batekin borobilduko dute zikloa.

Ikastaro guztiak doakoak izango dira. Izena emateko Berdintasun Sailarekin harremanetan jarri behar da –943 087 663, 688 768 608 edo berdintasuna@beasain.eus– edo galdetegi hau bete. Plaza mugatuak izango dira. Kopurua gainditzen bada zozketa egingo da izena eman dutenen artean.

Ziklo gehiago egiteko asmoa iragarri dute. Urtarrilean beste ikastaro sorta bat egiteko asmoa aipatu dute. Lehen ere antolatu zituzten halako ekintzak, baina pandemiaren erruz gelditu egin ziren.

Esker oneko hitzak

Arrospidek esker oneko hitzak izan ditu berdintasunaren alde lan egiten duten elkarteentzat. “Eskerrak eman nahi dizkiegu emakumeen ahalduntze prozesuan lan egiten duten eragileei: Asmube, Oriako Lamiak, asanblada feminista, ikastetxeak, guraso elkarteak, emakumeen eta gizonen arteko berdintasunaren alde egiten duten beste elkarteak”.


Tolosaldeko 22 turismo enpresa saritu dituzte

Atzo, Eusko Jaurlaritzako Turismo, Merkataritza eta Kontsumo sailak Euskadiko Kode Etikora atxikitako euskal erakundeak aintzat hartzeko ekitaldia egin zuen Gasteizko Europa Biltzar Jauregian.

Euskadiko eragile turistiko guztiek beren egunerokoan erantzukizuna eta jasangarritasuna integratu ditzaten, funtsezko printzipio batzuk biltzen ditu Kode Etikoak. Turismoaren Mundu Erakundearen (TME) Munduko Kode Etikoan oinarrituta garatu da, eta dagoeneko Euskadiko 621 enpresa daude atxikita, tartean, eskualdeko 22.

Hauek dira gaur egun Kode etikoan parte hartzen duten Tolosaldeko enpresak:

Ostatuak:

Bide bide hotela. Tolosa

Iriarte Jauregia. Bidania-Goiatz

Lete apartamentuak. Alkiza

Saskarate nekazalturismoa. Asteasu

Karmentxu pentsioa. Tolosa

Lizolagoiena nekazalturismoa. Asteasu

Korteta nekazalturismoa. Tolosa

Jatetxeak / sagardotegiak:

Eguzkitza sagardotegia. Tolosa

Hika by Roberto Ruiz. Amasa-Villabona

Iturri ondo. Asteasu

Ama. Tolosa

Aburuza sagardotegia. Aduna

Iriarte jatetxea. Berrobi

Orexako ostatua

Zerbitzuak / museoak / erakundeak:

Txindokiko itzala. Abaltzisketa

Fagus. Alkiza

Rafa Gorrotxategi. Tolosa

Topic museoa. Tolosa

Urmara museoa. Alkiza

Overtrails bidai agentzia. Tolosa

Tolosaldeko turismo bulegoa. Tolosa

Tolosaldea Garatzen. Tolosa

2023an, beste 9 enpresa berrirekin landuko du programa Tolosaldea Garatzen garapen agentziak. Interesa duenak, Tolosaldea Garatzeneko turismo sailarekin harremanetan jarri behar du, 606 758 577 telefono zenbakira deituz edo garmendia@tolosaldea.eus helbide elektronikora mezua idatziz.


Gaur, energiarik gabe geratuko dira Gazan

Israel sekulako sarraskia egiten ari da Gazan, eta gaur beste estualdi bat sufrituko dute milaka eta milaka herritarek. Gazako Zerrendan hildakoen kopurua 6.500era igo da.


100% Wolf: Pequeño gran lobo familiarteko filmaren emanaldia

Altsasu. 100% Wolf: Pequeño gran lobo familiarteko filmaren emanaldia. 17:00etan, Iortia kultur gunearen areto nagusian.


Lasaoko San Martin jaiak

13:00. Umeen txupinazoa eta argazki erraldoia.

Ondoren, aztetxoen bazkaria eta jolasak.

16:30. Puzgarriak.

17:00. Txokolatada.


Ibilbide osasuntsua

Ibarra Martxan, osasuna zaintzeko eta udalerriko bizilagunen artean harreman berriak sortzeko. Emeterio Arrese parketik abiatuta, herrian zehar ibilbide bat egin ondoren Bizi Nahi erretiratuen elkartean amaiera emango diote hamaiketako txiki batekin


Aztarrikaren mobilizazioa larunbatean

"Oraina guria denk!" aldarripean elkarretaratzea deitu du Aztarrika Usurbilgo Gazte Asanbladak ostiralerako hasiera batean, baina larunbatera atzeratu dute. Azaroaren 27an izango da beraz, iluntzeko 19:30etan Mikel Laboa plazan.

Covid19ari lotutako kasu berrien gorakada tarteko, Aztarrika Usurbilgo Gazte Asanbladak astebururako antolatua zuen Gazte Eguna atzeratzea erabaki zuen iragan astean. Horren ordez, gazteen egoera kezkagarria salatzeko mobilizazioak deituko ditugu eta parte hartzera animatzen zaituztegu", iragarri zuten sare sozialen bidez zabaldutako bideoan.

Hitzordua zehaztu dute jada. Larunbaterako, azaroak 27 elkarretaratzea deitu du gazte asanbladak arratsaldeko 19:30etan Mikel Laboa plazan, "Oraina guria denk!" aldarripean.

AZTARRIKA GAZTE ASANBLADAREN OHARRA

Aupa gazte!

Aztarrikatarrak azaroaren 26an eta 27an Gazte Eguna antolatzen ibili gara buru belarri. Asteburu honen helburua gazteak bildu eta borrokan jarraitzeko ilusioa berpiztea zen. Egitaraua prest genuen baina osasun egoera okerrera doala ikusita asteburua atzeratzea erabaki dugu. Halere asteburu horretan gazteen egoera kezkagarria salatzeko mobilizazioak deituko ditugu eta parte hartzera animatzen zaituztegu. Gora Usurbilgo gazteria!


Joseba Unanue dardo jokalaria Espainiako Txapelketan izango da

Joseba Unanue Orioko dardo jokalaria Balmasedan (Espainia) izango da bihartik igandera bitartean, Espainiako Txapelketan lehiatzen. Unar taldeko kideak cricket modalitatean jokatuko du, eta euskal ordezkari bakarra izango da. Duela gutxi begietako gaitz bat izan bazuen ere, "maila onean" dagoela aitortu du jokalariak. Halaber, bere helburua urrian egingo duten Europako txapelketako sailkatzea dela adierazi du. Joan zen urtarrilean sailkatu zen Unanue Espainiako Txapelketan, Galiziako sailkatze fasean bigarren postua lortu eta gero.


Donostiako bizilagun batzuek radar faltsu bat jarri dute abiadura orduko 30 kilometrora moteltzeko

Atotxa Erreka auzoko bizilagunek hainbatetan salatu dute bertatik pasatzen diren autoen abiadura. Udalak kasurik egiten ez ziela ikusita, benetakoa dirudien radar bat jartzea erabaki dute.


Transpirenaica Social Solidaria zeharkaldiaren balioakaz bat egin du Getxoko Udalak

Amaia Agirre alkateak Kantauriko urez betetako botila bat eman die Gizarteratzearen eta Garapen Iraunkorraren aldeko Transpirenaika Sozial Solidaria sentsibilizazio-proiektuan parte hartuko duten zazpi gazteei. Pirinioak zeharkatzen dituen zeharkaldi horrek udalerriaren ordezkaritza izango duen lehen aldia da, eta bertan parte hartuko duten 300 gazteei gehituko zaie.

Hainbat herrialdetatik etorritako gazteek gizarteratze- eta gainditze-prozesu batean parte hartzen ari dira Pertsonalde elkarteak (lehen Perualde) lagunduta. Eguaztenean, ekainaren 16an, hasiko da zeharkaldia, eta haren leloa ura da. Gazteen partaidetza eskertu ondoren, alkateak adierazi du Getxok, kostaldeko udalerria den aldetik, itsasoa bizi-iturri gisa ulertzen duela, eta, “orain, inoiz baino gehiago, uste dugu guztion ardura dela itsasoa zaintzea eta babestea. Horregatik, gure Kantauriko ura botila horretan sartu dugu, Mediterraneora eraman dezaten, Getxotik sustatu nahi ditugun aniztasun-balioen ikur gisa, gero eta gizarte kohesionatuago eta abegikorragoa eraikitzen laguntzeko. Aldi berean, kirola funtsezko elementua dela uste dugu, inklusioa, elkartasuna eta talde-lana bultzatzen dituena. Balio horiek guztiak Trasnpirenaica Social Solidarioak sustatzen ditu, eta Getxotik erabat partekatzen eta babesten ditugu; izan ere, gizartea eraldatzen eta kulturartekotasuna sustatzen laguntzen dute, naturaren balioa eta haren zaintza nabarmentzen, dute eta gure udalerriko ongizate komunean modu positiboan eragiten dute”.

Bestalde, Patxi San Juan Transpirenaica ekimeneko ordezkariak Getxoko Udalaren laguntza eskertu du, eta nabarmendu du ekimenak lan egiten duela Garapen jasangarria eta pertsona guztien gizarteratzea lantzen jarraitzeko, "batez ere aukera gutxien dituztenena, gazteen talentua eta gure balioak sustatuz”. Azkenik, alkatearen eskutik botila jaso duen Muna Mohamed Yeslem gazteak jasotako sostengua ere eskertu du, eta botila ilusioz eta arduraz hartzen duela adierazi ondoren, gaineratu du Getxoko enbaxadore izango direla Pirinioetan, harrera, talde-lana, ingurumenaren zainketa, eraldaketa soziala eta elkartasuna baloreekin konprometituta. Amaitzeko gazteak esan du bueltan zeharkaldia ikasitakoa partekatuko dutela.


Prieto, Alpeak goratuz

Kirol egokituko mugarriak urrutirago kokatzen jarraitzen du Guillermo Prieto txirrindulari olaberritarrak. Aurtengo urtean egin dituen hainbat lorpenen ondoren, azkenekoa Mont Blanceko Tourra irabaztea egin du. 2009an jasandako lan istripu batez geroztik, ziklista egokitu profesionala da, eta distantzia luzeko probetan espezializatu da.

Mont Blanceko Tourra proban –errepideko txirrindularitzan–, larunbatean, 338 kilometro luzeko eta 8.500 metroko desnibeleko ibilbidea osatu du, Les Saisies herrian hasi eta bukatu, eta Frantzia, Suitza eta Italiako lurretan barrena. Zortzi mendate gainditu behar izan dituzte: Grand Saint Bernard (2.469m) eta Petit Saint Bernard (2.188m) garaienak, eta Cormet de Roselend, Verrogne, Champex edo Les Saisies bera (1.648m).

Helburu solidarioarekin

Txirrindularitza egokituko edo handisport sailkapena Prietok irabazi du, eta normalizatuko sailkapenean 28. bukatu du. Egokituan, Mont Blanceko Tourra laugarren aldiz jarraian bereganatu du olaberritarrak.

Probaren 338 kilometro menditsuak bukatzeko 14 ordu, 19 minutu eta 5 segundo behar izan zituen. 2022an lortutako marka baino 52 minutu lehenago bukatu du aurten.

Guztira, 298 txirrindularik lortu zuten Les Saisieseko helmugaraino iristea.

Azkeneko urteetan Valladoliden (Espainia) bizi da Guillermo Prieto. Down sindromea dutenen aldeko elkarteei laguntzeko ekimen solidarioko partetzat hartu du Mont Blanceko proba. Guille 2023 egitasmoan bildu ditu distantzia luzeko txirrindu probak Prietok, eta hirugarrena zuen Alpeetako azkeneko hau.